Ti Werken | Num. 2 2017\nPAPELTUAFUYMI acholi afrikáans albanés alemán amárico armenio aucano aymara azerí azerí (alfabeto cirílico) bashkir batako karo batako toba baulé becol biak birmano bislama búlgaro camboyano catalán cebuano checo chichewa chino cantonés (tradicional) chino mandarín (simplificado) chino mandarín (tradicional) chitonga chitumbuka chiyao chokue chol chuvash cibemba cingalés citonga congo coreano criollo de las seychelles criollo haitiano criollo mauriciano croata dangme danés dehu digor efik embunda endebele endebele de Zimbabue endonga enzema eslovaco esloveno español estonio ewé finlandés fiyiano fon francés ga garífuna georgiano griego guaraní gun hausa hebreo hiligaynon hindi hiri motu hmong (blanco) holandés húngaro ibanag ibo ilocano indonesio inglés islandés isoko italiano japonés javanés kabiye kaonde kayin sgaw kazajo kikamba kikongo kikuyu kiluba kimbundu kiniaruanda kirguís kiribatiano kirundi kisonge kurdo kurdo kurmanyí del Cáucaso kwangalí kwanyama lhukonzo lingala lituano lomue luganda lunda luo luvale macedonio macua malayo malayálam malgache maltés mam mambue-lungu mapudungun maya mazateco de Huautla mongol more nepalés nias niueano noruego nyaneka náhuatl de guerrero náhuatl de la huasteca náhuatl del norte de puebla oromo osético otetela pangasinán papiamento de aruba papiamento de curazao persa pidgin de las islas salomón polaco portugués de Brasil quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura rarotongués rumano runyankore ruso rutoro samoano sango saramacano sena sena serbio (alfabeto cirílico) serbio (alfabeto latino) sesoto de Lesoto sesoto de Sudáfrica setsuana shona sidama silozi sranangtongo suajili suajili del congo suati sueco tagalo tahitiano tai tamil telugu tetun dili tigriña tivo tojolabal tok pisin tongano tseltal tshiluba tsonga tsotsil turco twi tártaro ucraniano uhobo umbundú urdu vendal vietnamita wallisiano waray-waray wayuunaiki wolaita xhosa xitshwa yoruba zandé zulú árabe ñanya ñemba\nALEXANDRA anülefuy kiñe mikro mu, epe konkülefulu am kangelu trokiñ mapu Sudamerica mu, fey allkürumey tüfachi dungu: “¡Amutupe ti mikro, welu ti chino mülenagpe!”. Kidu lelinagpay chem ñi rupameken, fey pey kiñe chino newe wingkadungunolu, ngellu nentumekelu ñi nütramkafiel ñi rupan ta kiñe policia llüwatumekelu. Alexandra koneltuley kiñe chino trawünche pu Dungukelu Iney Ngen Jewba mu, fey kellufi ti chino ñi rulpadungulelafiel.\nTi chino feypi: ‘Pu awtoridad eluñmaenew ñi mülenagal tüfachi mapu mu, welu weñeñmangen tañi documento ka tañi plata’. Pürümka müten ti policia feyentulaeyew ñi feypin ka rakiduami kütu Alexandra ñi küdawken ta fendengeal pu che. Af mew, ti policia feyentuy ti chino ñi feypin, welu multaeyew nienolu am ti duamfalchi documento. Ti chino nienolu am plata, Alexandra areleyew 20 dolar (epe 11.000 peso chileno). Ti wentru müna mañumtufi ka feypikünufi ñi wiñoleltuafiel doy tañi areletew mu. Alexandra feypi: ‘Tüfa llemay müley ñi femngeal, feymu ayüwkülen ñi femürpun, duamlan ñi doy kullitungeal’. Kafey elufi kiñeke papil Biblia mu ka yafültukufi ñi chillkatual Biblia pu Dungukelu Iney Ngen Jewba engün.\nYafültukukeeiñmu allkütuafiel femngechi nütram pu kümelkakefilu ta che ñi kimnofilu rume. Rüfkünu llemay, fentren che femkey tüfachi kümeke dungu koneltule kiñe religion kam femnole rume. Eymi kay, ¿femngechi fempeafuymi? Falin-ngey tüfachi dungu, Jesus kay feypilu: “Doy kümey ta wülael ta llowün mew” (Hecho 20:35). Ka femngechi tüfachi dungu koneltuley ciencia mu feypingelu am ta wülchefengeal kümelkakeeiñmu. Ngüneduamaiñ chumngechi kellukeeiñmu.\n“TATI CHE AYÜWÜNKECHI WÜLKELU”\nTi rupan dungu pengeli ñi nüwkülen wülchefengeal ka ayüwküleal. Ti apostol Pablo feypi: “Ngünechen am piwkeyekefilu tati che ayüwünkechi wülkelu”. Fey Pablo nütramkay pu kristiano ayüwünkechi wülkelu ñi kelluafiel pu peñi ka lamngen weda rupamekelu (2 Korintio 8:4; 9:7). Kidu feypi tüfachi pu kristiano eluwkülelu am ñi wülal ka kellucheal, fey ayüwküleyngün.\nKiñe chillka feypi ta wülchefengeal “küdawülkey pu che tañi longko ñi kümelkaleal, ñi maneluwküleal, ñi tutewküleal pu che engu, fey küme duamelkeeyew”. Kangelu chillka feypi: “Feychi wülkelu plata kangelu che doy ayüwküley ta feyti ngillañmulu ñi kümelkawal mu”.\nTami femken mu, ¿ayüafuymi tami doy wülal? Rüfkünu may, kom iñchiñ küme duamküleafuiñ “tati che ayüwünkechi wülkelu” reke. Küme duam mu wülfiliyiñ, duamfalngelay wülal fentren chemkün. Kiñe domo koneltulelu pu Dungukelu Iney Ngen Jewba mu werkülelfi plata ti pu entukelu tüfachi chillka, fey wirintukulelfi: “Fentren tripantu mu, wülken pichin plata müten ti Trawünwe Ruka mu”. Ka feypi: “Jewba doy wiñoleltuenew tañi elukefiel mu. [...] Mañumkülen tamün llowfiel tañi wülkeel, tüfa küme duamelenew”.\nTaiñ wülchefengeal, wülal plata mu müten koneltulelay, doy may fillke dungu mu wülchefengeafuiñ.\nWÜLCHEFENGEAL KELLUKEEIÑMU TAIÑ TREMOLEAL\nWülchefengeal kümelkakefi ti wülkelu ka ti llowlu.\nBiblia feypi: “Kiñe küme wentru kidu kümelkawkey, welu ti wedañmangelu kidutu wedalkawkey” (Proverbios 11:17). Ti kümeke che wülchefengeyngün ka eluwküleyngün ñi wülal tañi newen, ñi antü ka fill dungu. Fey wülchefengeal kümelkakefi pu che fentren dungu mu, kiñe tüfa kellukefi ñi tremoleal engün.\nKiñeke chillka pengeli feychi pu kelluchekelu doy küme feleyngün ka doy ayüwküleyngün, feymu epe kom doy tremoleyngün. Tüfa ka rupakey feychi pu wedake kutran nielu kütu, tüfa ta esclerosis multiple kam VIH. Ka femngechi pu küpa ngollifengewenolu kellufile engün pu che, doy küdawün-ngetuay wiño putual ka ñi fütra weñangküleal.\n¿Chumngelu am rupakey tüfa? Feypingekey ta che “kutranpiwkeyelu, küme piwkengelu ka wülchefengelu müte weda duamkülelay”. Ka femngechi ñi wülchefengen, kellukeeyew ñi fill rakiduamkülenoal ka presion kutran nierpunoal. Kafey ti pu lantulu eluwle ñi doy kellucheal, tüfa kelluaeyew ñi fütra weñangkülerpunoal.\nRüfkünu may, wülchefengeliyiñ doy kümelkaleaiñ llemay.\nWÜLCHEFENGELIYIÑ PU CHE INAYENTUAEIÑMU\nJesus feypifi tañi pu inanieetew: “Kellukeafimün ta kakelu che femngechi ta Ngünechen kelluaeymünmew ta eymün. Kisu eluaeymünmew ta kiñe küme kullitun tati kümelu, ngüchegkülelu ka küme apolelu. Ngünechen ta medilaeymünmew tamün femkeelchi dungu chumngechi ta eymün medilkefimün ta kakelu che” (Luka 6:38). Wülchefengeliyiñ, pu che mañumtuaeiñmu ka inayentuafeiñmu. Fey llemay, wülchefengen mu pu che kelluwkey ka weniyewkey.\nWülchefengen mu pu che kelluwkey ka weniyewkey.\nKiñe chillka ngüneduamlu chumngechi ñi yewken pu che pengeli “feychi pu wülchefengelu yafültukukey pu che ñi inayentuaetew”. Femi llemay, “papeltual müten pu che ñi küme femken yafültukukey ñi doy wülchefengeal”. Feymu ka chillka feypi “kom iñchiñ rulpaduamelafuiñ ta fentren che, kimnofiliyiñ rume”. Tüfa küpa feypi kiñe che müten küme dungu femle, kakelu che tañi lof mu inayentuafeyew ñi wülchefengen. ¿Ayüafuymi müleal femngechi mülewe mu? Feley llemay, pu che doy wülchefengefule, doy kümelkaleafuiñ.\nFlorida mapu mu (Estados Unidos), rupay kiñe dungu pengelkelu ñi küme tripan wülchefengeal. Dew rupalu fütra kürüf mewlenkülelu, kiñeke Dungukelu Iney Ngen Jewba eluwingün ñi kellucheal. Petu üngümkülelu engün kiñeke chemkün ñi küme elkünutuafiel kiñe ruka, pu küdawmekelu ngüneduamingün kiñe wentru ñi wülngiñ ruka ñi wedañmalen, fey feypingün ñi küme elkünutuafiel. Pichiñma wüla, ti wentru wirintukulelfi pu Dungukelu Iney Ngen Jewba ñi ngüneniechi ruka: “Müna mañumkülen. Turpu kimkelafun kümeke che eymün reke”. Fente mañumkülelu am, eluy fentren plata pu Dungukelu Iney Ngen Jewba mu ka “afmatufali ñi küdaw” pi.\nINAYENTUAFIYIÑ TI WÜLKELU ITROKOM KÜMEKE DUNGU\nKangelu chillka feypi “pichikalu müten pu che eluwkülepey ñi kellucheal”. Ka feypi pu pichikeche “petu ñi kim dungunon wülchefengeyngün”. ¿Chumngelu am? Biblia feypi pu che dewmangey “Ngünechen tañi adentun mu”, fey tüfa inayentukefiyiñ Chaw Ngünechen ñi chumngen (Génesis 1:27, TNM).\nChaw Jewba taiñ dewmaetew, eluwküley tañi wülal, fey afmatufali ñi chumngen. Kidu elueiñmu ta mongen ka kom taiñ duamnieel ñi ayüwküleal (Hecho 14:17; 17:26-28). Biblia kellukeeiñmu ñi küme kimafiel taiñ Fütra Chaw ka tañi ayükeelchi dungu iñchiñ mu. Ka feypi kidu ñi adkünuel ti duamniengelu taiñ ayüwküleal küpalechi antü mu * (1 Juan 4:9, 10). Chaw Jewba dewmaeiñmu ñi adentun mu ka kidu mu tuwi ñi wülchefengeal, feymu inayentufiliyiñ, tüfa kümelkakeeiñmu ka kellukeeiñmu ñi tuteafiel (Ebrew 13:16).\nAlexandra ñi nütram taiñ feypiel ellaka mu, ¿chum tripay? Kangelu wentru amulelu mikro mu feypieyew ‘wiñoleltungelayaymi tami plata’. Welu ti chino mütrümfi kiñeke weni mülelu ti waria chew ñi puwal ti mikro, fey ñi wiñoleltuafiel ta Alexandra ñi plata. Kafey femi ñi feypietew Alexandra ka eluwi ñi chillkatual Biblia. Küla küyen rupalu, Alexandra ayüwi ñi wiño pewtun kiñe fütra trawün chinodungun mu ñi pepikael pu Dungukelu Iney Ngen Jewba Peru mapu mu. Ti chino ñi mañumtuafiel ñi kelluetew, mangelfi tañi restaurante mu ta Alexandra ka kiñeke che ñi kompañetew.\nRüfkünu llemay, wülchefengeal ka kelluafiel pu che ayüwülkeeiñmu. Doy may kellufiliyiñ pu che ñi kimafiel Chaw Jewba, wülkelu itrokom kümeke dungu, ¡doy kümey! (Santiaw 1:17). ¿Eymi kay? ¿Ayüwmanieeymu ñi wülchefengeal?\n^ parr. 21 Tami doy kimal, inaduamnge ti lifru Tati Biblia ñi rüf kimeltukeel ñi entuel pu Dungukelu Iney Ngen Jewba. Ka müley www.jw.org mu. Amunge ta FILLKE PAPIL > FILLKE PAPIL KA LIFRU.\nJewba ñi pu che wülchefengelu am, ¿chem kümeke dungu rupakey?\nWÜNEN PAGINA ÑI PENGELNIEEL Kiñe yewün trürümfalngenolu\nWÜNEN PAGINA ÑI PENGELNIEEL Chaw Dios ñi doy fütra yewün, ¿chumngelu fente falin-ngey?\nWÜNEN PAGINA ÑI PENGELNIEEL ¿Chumngechi mañumtuafimi Chaw Dios ñi doy fütra yewün?\nChaw Dios ñi pu che, ¿müley ñi kurengenoal kam fütangenoal?\nPu konayengelu ñi lifrelen: kuyfi ka famülke mu\nWirin dungu Chumngechi entual fillke papel TI WERKEN Num. 2 2017 | ¿Llowafimi Chaw Dios ñi doy fütra yewün?\nAudio Chumngechi entual audio TI WERKEN Num. 2 2017 | ¿Llowafimi Chaw Dios ñi doy fütra yewün?\nNum. 2 2017 | ¿Llowafimi Chaw Dios ñi doy fütra yewün?\nTI WERKEN Num. 2 2017 | ¿Llowafimi Chaw Dios ñi doy fütra yewün?


Juan 6 ARNNT - Dew rupalu tüfachi dungu, Jesus amuy - Bible Search\nJesus elufi iyael kechu warangka che\n(Matew 14.13-21; Marku 6.30-44; Luka 9.10-17)\n1Dew rupalu tüfachi dungu, Jesus amuy Galilea nome lafken (tüfachi lafken ka femngechi Tiferia lafken pingekey). 2Rume fentren che inayawüleyew, pefilu engün am tati afmatufal dungu tañi femün, tremolnietufiel mew ti pu kutran. 3Feymew Jesus pürapuy ti wingkul mew, fey anüpuy ñi pu disipulu engün. 4Dew fülküleparkey tati pu judiu ñi kawiñ antü, Paskua pingelu.\n5Feymew Jesus adkintulu, fey pefi rume fentren che ñi inaetew, fey Jesus feypifi ta Felipe:\n—¿Chew anta ngillameaiñ ta kofke kom tüfachi pu chengealu?\n6Welu femngechi feypi ñi kimael chumngechi ñi llowdunguael ta Felipe, fey Jesus am dew küme kimniefulu ñi chumael. 7Felipe llowdungueyew:\n—Rume fentren pülata+ mew may ngillangepeafuy kofke ñi pichiken elungeael kake kiñeke tüfachi pu che.\n8Feymew Andre, tüfa ta kangelu kisu ñi disipulu Simon Pedro tañi peñi, feypieyew:\n9—Tüfa mew müley kiñe pichiwentru nielu ta kechu kawella kofke ka epu challwa, welu ¿puwafuy chey am fentren che mew?\n—Feypifimün kom ti pu che ñi anükünuwael engün.\nRume mülerkey kachu tüyechi lelfün mew, fey anükünuwi engün. Kiñe kechu warangka wentru ürke. 11Jesus nüy ñi kuwü mew tati kofke, fey dew mañumtufilu ta Ngünechen, fey wüdamkalelfi ti pu che anüleyelu, ka femngechi femi ti epu challwa mew, fey eluyefi kom ñi küpa iel engün. 12Fey dew küme wedalu engün, Jesus feypifi tañi pu disipulu:\n—Trawültufimün tati sofrayechi wükanke kofke, femngechi ñi ngünanoael pichin no rume.\n13Fey kisu engün trawülyetuyngün ka apolyetuyngün mari epu kanasta tati wükanke kofke mew, tati sofralu ti kechu kawella kofke mew. 14Fey ti pu che, pefilu tüfachi afmatufal dungu ñi femel ta Jesus tañi kimngeael ñi ineyngen, feypi engün:\n—Rüfngey ta tüfa ñi pelon wentrungen tati felelu ñi küpayael ta mapu mew.\n15Welu Jesus ngüneduami ñi ayüngefel ñi yengetuael aporia mew tañi longko ülmenkünungeael, fey ka wiñome püntütripatuy tati doy wechuntu wingkul mew, femngechi tañi kisuleael.\nJesus trekay wente ko\n(Matew 14.22-27; Marku 6.45-52)\n16Fey punlu dewma, Jesus ñi pu disipulu nagpuy engün lafken püle. 17Fey pürapuy kiñe farku mew ka eluwi engün ñi rumeael ti lafken mew femngechi ñi puwael ta Kapernaum waria. Dew küme dumiñürkey. Fey Jesus petu wiñomerkelay. 18Feymew ti lafken rume ingafpüramekey kiñe fütra kürüf tañi triparumen mew. 19Feymew dew amulelu engün kiñe kechu kam kayu kilometro, pefingün ta Jesus, petu fülpulu ti farku püle trekalelu wente ko, fey llükay engün. 20Fey Jesus feypifi ñi pu disipulu:\n—¡Iñche tati! ¡Llükakilmün!\n21Fey ñi pu disipulu elueyew ñi konpuael ti farku mew, feymew ka pichin mew müten puwi engün inaltu ti ayliñ mew chew ñi puwael engün.\nJesus ta mongen wülkeelchi kofke reke feley\n22Fey kangelu antü mew, ti mülenagchi pu che ngüneduamfi engün Jesus ñi pu disipulu ñi amun nome lafken ti kiñelechi pichi farku mew mülelu tüye mew, welu Jesus amulay. 23Feymew kakelu farku puwyey Tiferia waria mew fülpüle chew ifi engün ti kofke feychi mañumtulu ta Ñidol. 24Feymew ngüneduamngelu ñi mülenon ta Jesus ka ñi pu disipulu no rume, fey ti pu che pürapuyngün farku mew, fey amuyngün ta Kapernaum waria tañi kintumeafiel ta Jesus.\nJesus ta kofke wülkelu rumel mongen\n25Fey kisu engün puwlu nometu lafken mew, pefingün ta Jesus, fey ramtufi engün:\n—Kimeltufe, ¿chumül anta akuymi fawpüle?\n—Rüf dungu feypiwayiñ ta eymün kintumupen tamün ifiel mew ti kofke ka tamün fente küme wedan mew, welu tamün peelchi afmatufal dungu mew no tañi kimngeael ta iñche. 27Poyekefilmün tati afkechi iyael, welu may tamün poyeafel tati rumel mülekechi iyael fey tamün eluafetew rumel mongen. Fey iñche tati Wentrukünuwpalu eluwayiñ tüfachi iyael, fey Chaw Ngünechen am adkünulu tüfachi dungu kisu ñi Fotüm mew ―pi.\n28Fey ramtueyew engün:\n—¿Chumaiñ am taiñ femael Ngünechen tañi ayükeelchi dungu?\n29Jesus llowdungueyew engün:\n—Ngünechen ayüley tamün femael tüfeychi dungu tamün feyentuael iñche mew kisu tañi werküetew.\n30Feymew ramtuy engün:\n—¿Chem afmafal dungu am femaymi femngechi pefiliyiñ taiñ feyentuael? ¿Chem küme dungu am femaymi iñchiñ mew? 31Iñchiñ taiñ kuyfike tuwün em ifi engün tati mana kofke ti uwe mapu mew, chumngechi feypiley ti Wirin Chillka: ‘Ngünechen elueyew ñi iyael engün ti wenu mapu kofke.’+\n—Rüf dungu ta feypiwayiñ Moyse no tati tamün eluetew ta eymün tati wenu mapu kofke, welu may iñche ñi Chaw tüfey tamün elukeetew ti rüfngechi wenu mapu kofke. 33Fey ti kofke Ngünechen ñi wülkeel fey tüfa lle tati nagpalu wenu mapu, ka elukefilu rumel mongen ta kom mapu mew mülechi pu che.\n34Fey kisu engün ngillatueyew:\n—Ñidol, rumel eluniemuaiñ üyechi kofke.\n35Fey Jesus feypi:\n—Iñche ta kofke reke felen wülkelu ta rumel mongen. Kom ti llowetew iñche, chumkawnorume ngüñüwelayay reke, ka tati feyentulu iñche mew chumkawnorume wüywüwelayay reke. 36Iñche dew feypiwiyiñ, welu eymün feyentukelaymün iñche mew tunte pemuken rume. 37Kom kakelu che iñche ñi Chaw ñi eluetew, llowenew ta iñche, fey kom tañi llowetewchi pu che, famentulayafiñ. 38Iñche am küpanolu ta wenu mapu tañi femael kisu iñche ñi ayüelchi dungu, welu may tañi femael iñche ñi Chaw ñi ayüelchi dungu, fey tañi werküetew. 39Welu feypiwayiñ tañi ayükeel iñche ñi Chaw, fey iñche ñi ñamümnoafiel kiñe no rume tañi eluetew, welu may tañi wiñomongeltuafiel ti afaelchi antü mew. 40Feyngey iñche ñi Chaw am ayülelu itrokom tati maneluwlu ta Ngünechen ñi Fotüm mew ka feyentulu ta kisu mew ñi nieael rumel mongen, fey iñche wiñomongeltuafiñ afaelchi antü mew.\n41Feymew tati pu judiu eluwingün ñi fillpiafiel ta Jesus, tañi femngechi feypin mew: “Iñche tati kofke reke felen nagpalu ta wenu mapu.” 42Feymew feypi engün:\n—¿Fey tüfa no anta Jesus, Jose tañi fotüm? Iñchiñ kimnieñmafiyiñ kisu ñi chaw ka ñi ñuke, fey ¿chumngelu am feypipey ñi nagpan ta wenu mapu?\n43Feymew Jesus feypi:\n—Fentekünumün tamün fillpikawmekeael. 44Iney rume pepi küpalayafuy ta iñche mew, iñche ñi Chaw ta küpalnoeliyew, iñche tañi werküetew. Fey iñche ta wiñomongeltuafiñ afaelchi antü mew. 45Chumngechi feypiley tati pu pelon wentru ñi chillka mew: ‘Ngünechen kimeltuafi ta itrokom che’.+ Femngechi itrokom tati allkütufilu ta Chaw Ngünechen, ka adümlu kisu ñi dungu, fey llowkeenew ta iñche.\n46“Feyngey iney no rume am pekenofilu ta Chaw Ngünechen, fey kiñeley müten tañi pekeetew, tüfey tati küpalu ta Ngünechen mew. 47Rüf dungu feypiwayiñ tüfey tati feyentulu iñche mew, nieay ta rumel mongen. 48Iñche felen ta kofke reke wülkelu ta rumel mongen. 49Eymün tamün kuyfike tuwün em ifi engün tati mana ti uwe mapu mew. Femfuy rume, layey engün. 50Welu iñche nütramyeken ti kofke nagpalu ta wenu mapu, fey iney rume ifile tüfachi kofke, lalayay. 51Iñche ta tüyechi kofke wülkelu rumel mongen tati nagpalu ta wenu mapu, fey tati ifilu ta tüfachi kofke, rumel mongeleay. Feyti kofke iñche tañi wülkeel iñche tañi kuerpu. Iñche wülafiñ tañi nieael rumel mongen ta mapu mew mülechi pu che.”\n52Fey ti pu judiu eluwingün ñi welukonkechi üyawtuwael:\n—¿Chumngechi am tüfachi wentru pepi eluaeiñmew kisu ñi kuerpu taiñ iñmayafiel?\n53Fey Jesus feypi:\n—Rüf dungu feypiwayiñ eymün ta inofilmün tati Wentrukünuwpalu tañi kuerpu ilo reke ka putuñmanofilmün kisu ñi mollfüñ, nielayaymün ta rumel mongen. 54Welu tati iñmaetew iñche ñi kuerpu ilo reke ka putule iñche ñi mollfüñ, nieay ta rumel mongen, fey iñche wiñomongeltuafiñ tati afaelchi antü mew. 55Tüfa ta feyngeay iñche ñi kuerpu am ta rüfngechi iyael reke felelu ka iñche ñi mollfüñ rüfngechi pulku reke feley. 56Tati iñmaetew iñche ñi kuerpu ilo reke ka putufile reke iñche ñi mollfüñ, iñche mew kiñewküley ñi mongen, ka iñche kiñewkülen tañi Chaw iñchiw. 57Iñche ñi Chaw, tañi werküetew, rumel mongelekey, fey iñche ka femngechi mongen nien. Fey ka femngechi: tati iñmaetew tañi kuerpu, iñche ñi mongen nieay. 58Nütramyepefiñ ti kofke tati nagpalu ta wenu mapu. Tüfachi kofke ta mana reke femngelay tañi iel eymün tamün kuyfike tuwün em, fey ifuyngün rume, welu layey engün, welu may tati ifilu tüfachi kofke rumel mongeleay.\n59Jesus kimeltuy tüfachi dungu ta Kapernaum mülechi sinagoga+ mew ñi trawün che mew.\nTati rumel mongen wülkechi dungun\n60Allkülu tüfachi kimeltun dungu, fentren che miyawkelu ta Jesus engün, feypi:\n—Fey tüfa tañi kimeltuel rume küdawngey tañi llowngeael. ¿Iney am müngeltuafeyew tatey?\n61Jesus ngüneduamlu ñi petu fillpimeken engün, ramtufi ti pu che:\n—¿Tüfachi dungu anta wesaduamelkaeymünmew? 62¿Chem chumaymün am, pefilmün tüfachi mapu mew tati Wentrukünuwpalu püratule chew ñi mülekefel wünelu mew? 63Feyti Küme Püllü wülkey ta rumel mongen; fey kuerpu ta falilay rumel mongenngealu. Iñche tañi feypipeelchi dungu, fey koneltuley tati Lif Küme Püllü tati wülkelu ta rumel mongen. 64Welu petu müley kiñekentu eymün mew tati feyentulenolu.\nFey Jesus am kimürkelu llituka mew müten iney engün tati feyentulenolu ka ineyngen tüfey tañi ngünen mew wültukukünuaetew. 65Ka amul feypi:\n—Feymew ta feypiwkeyiñ ta iney no rume llowlayaenew ta iñche, fey ñi Chaw ta küpalnoeliyew.\n66Feymew müten, rume fentren tañi inayawülkeetew ta Jesus, elkünutueyew, ka doy miyawelay engün ta kisu mew. 67Fey Jesus ramtufi tati mari epu disipulu:\n—¿Eymün ka ayüleymün am tamün amutuael?\n68Simon Pedro llowdungueyew:\n—Ñidol, ¿iney mew kay amuafuiñ? Eymi tami dungun ta rumel mongen dungun. 69Iñchiñ ta dew feyentuiñ ka kimiyiñ ta eymi Ngünechen ñi Lif Küme Mongenngelu.\n70Fey Jesus feypi:\n—¿Iñche anta dulliwlayiñ tamün mari epungen? Welu kiñe ta eymün mew kontunieeyew ta weküfü.\n71Tüfa ñi feypin mew, ta Jesus dungurkey ta Juda mew, Simon Iskariote ñi fotüm, Juda am re ngünen mew wültukurkeafilu ta Jesus, tunte rakikonkülerkefuy rume tati mari epu disipulu mew.


Mangelfinge ñi trawüluwal tati pu che doy küpa kimlu\nPAPELTUAFUYMI abui abé acholi afrikáans albanés alemán aluro amárico armenio aucano aymara azerí azerí (alfabeto cirílico) bajo alemán bashkir bassa de camerún batak (simalungun) batako karo batako toba baulé becol bengalí bete biak birmano bislama boulou búlgaro caboverdiano cakchiquel occidental camboyano catalán cebuano checo chichewa chino mandarín (simplificado) chino mandarín (tradicional) chitonga chitonga de Zimbabue chitumbuka chiyao chokue chol chuvash cibemba cingalés citonga congo coreano criollo de las seychelles criollo haitiano criollo mauriciano croata dangme danés dayaco engayú dehu digor diula edo efik embunda endebele endebele de Zimbabue endonga endáu enzema eslovaco esloveno español estonio ewé feroés finlandés fiyiano fon francés ga gallego galés garífuna georgiano gokana griego groenlandés guaraní guerzé gujarati gun hausa hebreo herero hiligaynon hindi hmong (blanco) holandés húngaro iban ibanag ibinda ibo ilocano indonesio inglés ishan islandés isoko italiano japonés javanés kabiye kachin kannada kaonde kayin sgaw kazajo kekchí khana kikamba kikongo kikuyu kiluba kimbundu kiniaruanda kipende kirguís kiribatiano kirundi kisi kisonge kpelle krío kurdo kurdo kurmanyí del Cáucaso kwangalí kwanyama kyangonde lamba lao lenguaje de señas brasileño lenie letón lhukonzo lingala lituano luganda lunda luo luvale macedonio macua malayo malayálam malgache maltés mam mambue-lungu mapudungun maratí maya mazateco de Huautla mendé mixe mixteco de guerrero mizo mongol more navajo nepalés ngäbere (o guaymí) nias noruego nyungwe náhuatl de guerrero náhuatl de la huasteca náhuatl del centro náhuatl del norte de puebla okpe oromo osético otetela otomí pangasinán panjabí papiamento de curazao persa pidgin camerunés pidgin de las islas salomón pidgin nigeriano polaco portugués portugués de Portugal purépecha quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quiché romaní de Macedonia (alfabeto cirílico) romaní de macedonia romaní del sur de Grecia rotumano rumano runyankore ruso rutoro samoano sango sanguir saramacano sena sena serbio serbio (alfabeto latino) sesoto de Lesoto setsuana shona sidama silozi soli sranangtongo suajili suajili del congo suati sueco sundanés tagalo tahitiano tai tamil tandroy tayik telugu tetun dili tigriña tivo tlapaneco tojolabal tok pisin tongano totonaco tseltal tshiluba tsonga tsotsil turco turcomano tuvaluano twi tártaro ucraniano uhobo uigur (alfabeto cirílico) umbundú urdu uruund uzbeko valenciano vascuence vendal vezo vietnamita wallisiano waray-waray wayuunaiki wolaita xhosa xitshwa yoruba zandé zapoteco de lachiguiri zapoteco del istmo árabe ñanya ñemba\nDoy küme adümuwnge tami amuldungual: Mangelfinge ñi trawüluwal tati pu che doy küpa kimlu\nCHUMNGELU FALIN-NGEY: Fill semana taiñ trawün mu, ülkantulelkefiyiñ ka püramyekefiyiñ ta Jewba (Sl 149:1). Kafey kimeltungekeiñ ñi femal Jewba ñi ayükeelchi dungu (Sl 143:10). Feymu tati che doy küpa kimlu ka pu chillkatukelu Biblia, trawüluwle, fey doy küme amuleay ñi weniyefiel Chaw Jewba.\nOCTUBRE KÜYEN MU ELKÜNUAIÑ TI MANGELÜN ÑI TRAWÜLUWAL\nKiñeke che we trawülu iñchiñ mu, küme ngüneduamkeyngün: rüfkünu may “Ngünechen ñi mülen ta eymün mew” (1Ko 14:25). Octubre küyen mu, newenküleaiñ ñi mangelafiel tati pu che taiñ trawün afchi semana mu. Elkünuaiñ ti mangelün tañi trawüluwal ka tati ngen ruka eluñmale, pengelelafuiñ ti video ¿Chumkeyngün am pu Dungukelu Iney Ngen Jewba tañi Trawünwe Ruka mu? Küpalechi semana mu, peaiñ ka ngüneduamaiñ kiñe pengelün dungu chumngechi ñi femal tüfa.\nPürüm mangelfinge tati pu che ñi trawüluwal, petu elantükünule no rume ñi chillkatual ta Biblia (Ap 22:17).\nKiñe che doy küpa kimle, feypilelafuymi chumkeiñ taiñ trawün mu ka chem dungu ngüneduamngeay küpalechi trawün mu. Ñi femürpual tüfa, kelluaeymu tati mangelün ñi trawüluwal, ti video ¿Chumkeyngün am pu Dungukelu Iney Ngen Jewba tañi Trawünwe Ruka mu? ka tati papil Jewba ñi ayükeelchi dungu kimeltun kechu ka regle.\nKellulelafuymi tüfachi dungu mu: ¿duamniepey ñi yengeal trawün mu ka dullial tañi takun? Kafey tati trawün mu, kidu ñi inafül mu anüafuymi ka pengelelafuymi tami papil. Kelluafuymi ñi chaliafiel kakelu che.


Eluwnge tami müntuñmangenoal ti kullitu | Ñi Chillkatungeal\n¡Ayüwün mu ülkantuaiñ!\n¿Eluwküleymi tami ingkañpeaetew Jewba?\nInayentuafiyiñ Jewba ñi femken nor dungu ka ñi kutranpiwkeyechen\nFamentuafiyiñ ñi rakiduamken pu poyekenofilu ta Jewba\nEluwnge tami müntuñmangenoal ti kullitu\nTi Werken (ñi chillkatungeal) | Noviembre 2017\nPAPELTUAFUYMI acholi aucano batak (simalungun) batako karo batako toba baulé biak bislama camboyano chin haka chitonga de Zimbabue chokue chopi chuabo criollo de las seychelles criollo mauriciano dayaco engayú dehu endáu galés groenlandés hmong (blanco) iban inglés javanés kachin kayin sgaw kazajo kikongo kimbundu kisi krío lao lhukonzo lomue macua maltés mapudungun mizo navajo nias niueano nyaneka nyungwe quechua ayacuchano quechua cuzqueño quichua de Chimborazo quichua de Imbabura romaní de Macedonia (alfabeto cirílico) romaní de macedonia romaní del sur de Grecia runyankore rutoro sanguir saramacano sena sundanés tahitiano uigur (alfabeto cirílico) umbundú urdu uruund wallisiano wayuunaiki xitshwa ñemba\n“Küme amulnienge tami femkeelchi küme dungu, femngechi iney no rume tami müntuñmanoaetew tami kullitu” (APOKALIPSI 3:11).\nÜLKANTUN: 122 KA 139\n¿Chem chumafuiñ taiñ ngünenienoaetew ti wedake illutukeel kudumuwün mu?\nPiwkeyechefengeliyiñ, tüfa ¿chumngechi kelluaeiñmu ñi llowal ti kullitu?\n¿Chumngechi kelluafuiñ taiñ pu che ñi llowal ti kullitu?\n1, 2. 1) Pu poyekefilu ta Jewba, ¿chem maneluwkeiñ? 2) ¿Chem kelluaeiñmu ñi ngoymanentunoafiel taiñ llowalchi kullitu? (Inaduamnge ti adentun tüfachi pagina mu.)\nPU DULLINGELU nieyngün kiñe fütra maneluwün ñi amual wenu mapu mew. Ti apostol Pablo reke feypikeyngün: “Ñi llowael ti montun dungu Ngünechen taiñ eluaetew taiñ dullietew mew” (Filipense 3:14). Üye mu, kiñentrür Jesus engün ngünenieayngün ka küdawayngün ñi kelluafiel pu che tañi kulpafengewenoal (Apokalipsi 20:6). ¡Afmatufal maneluwün ta tüfa! ¿Pu kakelu ufisa kay? Maneluwkeyngün ñi nieal afnoachi mongen tüfachi Mapu mu kiñe küme mülewe ngetule. Tüfa müna ayüwülkeeyew engün (2 Pedro 3:13).\n2 Ti apostol Pablo küpa kellufi pu dullingelu ñi püntütripanoal Jewba mu, fey ñi llowal tañi kullitu. Feymu feypifi ñi rakiduamküleal engün wenu mew küpachi dungu (Kolosense 3:2). Feley llemay, duamniefuyngün ñi longkontukunieafiel tañi maneluwün (Kolosense 1:4, 5). Ka femngechi iñchiñ, maneluwliyiñ taiñ mongeleal wenu mapu mew kam tüfachi Mapu mu, müley taiñ rakiduamküleal chem taiñ eluaetew Jewba, tüfa kelluaeiñmu ñi ngoymanentunoafiel taiñ llowalchi kullitu (1 Korintio 9:24).\n3. Pablo, ¿chem dungu mu feypi ñi kuñiwtukuwal pu kristiano?\n3 Pablo feypifi pu kristiano chem dungu mu ñi kuñiwtukuwal, femngechi ñi müntuñmangenoal tañi kullitu. Feypifi pu kristiano Kolosa mu ñi kuñiwtukuwal pu koylake kristiano mew, kidu engün inakefuyngün Moyse tañi Ley ñi ayüwülafiel ta Chaw Dios, welu feyentukelafuyngün Kristo mew (Kolosense 2:16-18). Kafey Pablo feypi ñi kuñiwün-ngen ti wedake illutukeel kudumuwün mu, ti yafkawün pu peñi ka lamngen engün trawünche mu, ka küdawün-ngechi dungu ñi rupan pu reñma. Ka femngechi iñchiñ müley taiñ kuñiwtukuwal feychi dungu mu, feymu Pablo ñi ngülam müna kelluaeiñmew. Fey inaduamaiñ chem ñi wirintukulelfiel pu kristiano Kolosa mew.\nNGÜNENIEAFIYIÑ TAIÑ WEDAKE ILLUTUKEEL KUDUMUWÜN MU\n4. Ti wedake illutukeel kudumuwün mu, ¿chumngelu (chemu) müntuñmayafeiñmew taiñ kullitu?\n4 Pablo rakiduamelfi pu peñi ka lamngen tañi küme maneluwün mu, ka feypifi: “Elufimün may, ñi layael kom tati wesake maputuwünngechi wimtun dungu mülelu eymün mew. Iney rume tañi ñiwaluwmekenoael ka ñi üñamyewnoael wentrungeay rume kam domongeay rume, ka ñi femnoael chem wesa dungu rume, ka rulmewkilmün rume ti wesake dungu mew tati illutukeel ka ti wesake ayütukeelchi dungu, ka diñmangekilmün rume” (Kolosense 3:5). Kiñe che müna illurpuafuy pekan kudumuwün, tüfa yeafeyew ñi weniyewenoafiel ta Jewba ka müntuñmayafeyew tañi maneluwün. Femngechi rupay kiñe peñi ngünenienofilu ñi illutukeel pekan kudumuwün mu. Wiñotulu Jewba ñi trokiñche mu, kidu feypi ñi kimkonün dew weda kulpalu wüla, fente ñi ngünenieetew am tañi weda illutukeel.\n5. ¿Chumafuiñ taiñ kon-noal kuñiwün-ngechi dungu mu?\n5 Kiñeke rupa doy küdawngeafuy inayal Jewba ñi feypin taiñ lif mongen nieal, feychi mu doy duamfalngeay taiñ kuñiwtukuwal. Rakiduamaiñ tüfa, epu che niewalu ellaka mu müley ñi nütramkakünual chumngechi inayal Biblia ñi ngülam tüfachi dungu mu: ¿Tunte fülmawayngu? ¿Truyuwayngu (trepetuwayngu) kam femlayayngu? ¿Chumngechi ngüneniewayngu ñi femnoal podngechi dungu? Kafey kiñeke rupa ñi kidulen engu yeafeyew ñi femal podngechi dungu, feymu ¿chem chumafuyngu ñi femngechi rupanoal? (Proverbios 22:3.) Kafey kuñiwün-ngeafuy kiñe che amule kañpüle ñi küdawal, kam trür küdawle kiñe wentru kiñe domo engu (Proverbios 2:10-12, 16). Femngechi rupalmi, ¿chumngechi kuñiwtukuwafuymi? Feypinge tami Dungukelu Iney Ngen Jewba ngen. Wedwedkawkilnge, ka longkontukunge tunte tami wedalkayafetew ti dakelkantuluwün. Kafey kuñiwün-ngeafuy, kiñe che müna weñangkülele kam kidulelu trokiwle. Fente tañi ayünieel ñi duamtuaetew kiñe che, eluwürpuafuy ñi piwkeyeaetew iney rume. Femngechi duamülmi, kintunge tami kelluaetew Jewba ka tami pu peñi ka lamngen trawünche mu, fey chem no rume müntuñmalayaeymu tami kullitu. Biblia feypi: “Jewba fülmaniekefi kom pu weñangkülelu ñi piwke; ka montulkefi kom pu weda duamkülelu” (Salmo 34:18). Ka feypi: “Kimche engu miyawkelu ka kimchengeay, welu tati kiñewkülelu pu wedwedkülelu engün weda triparpuay” (Proverbios 13:20).\n6. Taiñ küme dullial ti adngelluwün, ¿chem rakiduamtukuaiñ?\n6 Taiñ ngünenienoaetew ti wedake illutukeel kudumuwün mu, famentuafiyiñ podngechi adngelluwün. Famülke mu, ti müleyechi adngelluwün rakiduamelkeeiñmu ti wedake dungu ñi femngekefel Sodoma ka Gomora mu (Juda 7). Pu femkelu fillke adngelluwün rakiduamelkefi pu che ti pekan kudumuwün mu: “Weda dungu no, ka chem rume kontukelaeyew pu femngechi femkelu”. Feymu upewtuwküleaiñ, fey re llowlayaiñ kom adngelluwün ñi mülen tüfachi Mapu mew. Welu may küme dulliaiñ, femngechi tüfa müntuñmalayaeiñmew taiñ kullitu (Proverbios 4:23).\nTUKUTUWKÜLEAIÑ REKE PIWKEYEN MU\n7. ¿Chem rupayafuy ti trawünche mu?\n7 Müna ayüwküleiñ taiñ mülen Jewba ñi trokiñche mu. Taiñ trawün mu chillkatukeiñ ti Biblia ka welukentu yafültukuwkeiñ piwkeyen mu. Tüfa kellukeeiñmew ñi longkontukunieafiel taiñ kullitu. Welu kiñeke mu yafkawafuiñ taiñ pu peñi ka lamngen iñchiñ, fey küme yewlayafuiñ. Ka kümelkawtunoliyiñ, fey lladküleafuy taiñ piwke (papeltunge 1 Pedro 3:8, 9).\n8, 9. 1) ¿Chem kelluaeiñmew ñi llowal taiñ kullitu? 2) Kiñe peñi kam lamngen weda duameleliyiñmu, ¿chem kelluaeiñmu taiñ wiñoduamtuafiel?\n8 Taiñ lladkülen mu, llowlayafuiñ chi taiñ kullitu. Feymu, ¿chem chumafuiñ taiñ femngechi rupanoal? Pablo feypi chem kelluaeiñmew: ‘Ngünechen ta piwkeyenieymünmew ta eymün ka dullieymünmew femngechi tamün koneltuael kisu ñi trokiñche mew. Mongelemün may, tamün tukutuwküleael reke tati rüfngechi kutranduamyechen mew, tamün küme piwkengeael, ka ñom piwkengeael, tamün lef lladküfemnoael ka ñochi duamngeael. Welukonkechi ñochi duamngeaymün, ka wiñoduamawaymün kiñeke femle wesa dungu ñi lladkülkayafiel ta kangelu. Chumngechi ta Ñidol wiñoduamatueymünmew, wiñoduamawaymün kay ta eymün. Fey itrokom mew eluwkülemün tamün piwkeyewael, fey tüfa ta rume küme dungu femngechi tamün kiñewküleael’ (Kolosense 3:12-14).\n9 Taiñ wiñoduamtucheal, falin-ngey taiñ piwkeyechefengeal. Feymu tañi feypin kam femün mu weda duameleliyiñmu kiñe peñi kam lamngen, rakiduamaiñ kiñeke rupa iñchiñ taiñ weda duamelfiel ta kakelu taiñ feypin kam femün mu. ¿Mañumkülelafuiñ am taiñ wiñoduamtuetew piwkeyen mu? Biblia feypi: “Kafey, piwkentukukilnge kom ñi feypiyawken pu che, femülmi, allkütuafuymi tami konayefiel tami weda pituetew; eymi küme kimnielu am fentren rupa tami ka weda pitufiel ta kakelu” (Eclesiastés 7:21, 22). Kafey, müna mañumküleiñ Jesus ñi piwkeyen mu, kidu am taiñ trawülkeetew kom iñchiñ, pu rüf poyekefilu ta Jewba (Kolosense 3:15). Kom iñchiñ piwkeyeniefiyiñ ta Jewba, kom iñchiñ amuldungukeiñ ka kom iñchiñ rupakeiñ wedake dungu mu. Feymu piwkeyechefengeliyiñ, ka wiñoduamtuchefengeliyiñ, taiñ trawünche doy kiñewküleay ka kom longkontukunieafiyiñ taiñ kullitu.\n10. ¿Chumngelu fente kuñiwün-ngey ti ütriruwün?\n10 Ütrirchefengeliyiñ, ka llowlayafuiñ chi taiñ kullitu. Biblia pengelkey fente ñi kuñiwün-ngen ti ütriruwün, feymu tüfa nütramkay kiñeke che ñi rupan mu. Kiñe tüfa ta Kain langümfilu ñi peñi Abel tañi ütrirfiel mu. Kafey Kore, Datan ka Abiram ütrirfingün ta Moyse, fey chaftufingün. Ka ti longko ülmen Saul küpa langümfi ta David fente ñi ütrirfiel. Rüfngey Biblia ñi feypin: “Chew müley ütrirüwün ka kayñetuwün, mülekey kafey fill wesalkameken ka kom epe fill wesake dungu” (Santiaw 3:16).\n11. Taiñ llowal ti kullitu, ¿chem chumafuiñ taiñ ütrirchenoal?\n11 Eluwliyiñ taiñ piwkeyechefengeal, ütrirfemlayaiñ. Feymu Biblia feypi: “Tati nielu piwkeyechen, niey ngenoafeluwün ka küme piwkengey, nielay ütrirchen” (1 Korintio 13:4). Taiñ ütrirchefengenoal, müley taiñ eluwal ñi rakiduamal Jewba reke. Rakiduamtukuaiñ tüfa: Biblia feypi ti trawünche kiñe kuerpu reke feley, ka kom iñchiñ kiñe troy kam trokiñ reke feleiñ tüfachi kuerpu mu. Feymu “kiñe troy llowle küme dullitun poyen ka itrokom kakelu ayüwkey” (1 Korintio 12:16-18, 26). Fey kiñe peñi kam lamngen kümeke dungu mew rupale, ayüwküleaiñ kidu mu, ütrirlayafiyiñ. Rakiduamafuiñ Jonatan mu. Kidu longko ülmen-ngerpuafuy, chawyefilu am ta Saul. Welu Jewba dullifi ta David. Rupalu tüfa Jonatan ütrirlafi ta David, doy may yafültukufi ka kelluntukufi piwkeyen mu (1 Samuel 23:16-18). Iñchiñ kay, ¿inayentuafiyiñ ta Jonatan?\nKELLUAFIYIÑ TAIÑ PU CHE ÑI LLOWAL TI KULLITU\n12. ¿Chem ngülam mülelu Biblia mew kelluafuy taiñ pu che ñi llowal ti kullitu?\n12 Ruka mu kom inanieliyiñ Biblia ñi ngülam, taiñ pu che ayüwküleay, kümelkaleay ka lloway ti kullitu. Feymu Pablo femngechi ngülamtueiñmew: ‘Eymün fütangechi domo, allkütufimün tamün füta, fey tüfachi dungu müley tamün femael tamün feyentulen ta Ñidol mew. Eymün pu wentru, piwkeyemün tamün domo, ka wesa dungukelayafimün. Fey eymün pu fotüm ka pu ñawe, allkütukeaymün itrokom mew tamün chaw ka tamün ñuke, fey tüfachi dungu am tutekeetew ta Ñidol. Eymün pu chaw lladkütu dungukelayafimün tamün pu fotüm ka ñawe, femngechi tañi wesa duamnoael engün’ (Kolosense 3:18-21). Tüfachi ngülam müna kelluafuy kom tami pu che, ¿feyngey no am?\n13. Kiñe lamngen, ¿chumngechi kelluafuy ñi füta tañi poyeafiel Jewba?\n13 Welu, ¿chem chumafuymi tami wentru poyenofile ta Jewba ka rakiduamülmi tami kümelkakenoetew? Illkutufilmi ka lukatufilmi kütu, ¿doy küme elkünutuafimi ti dungu? Ka tami füta femürpufule rume tami ayünieel, ¿femngechi kelluafimi tañi poyeafiel ta Jewba? Femlayaymi. Welu yamniefilmi tañi ngen reñmangen, fey tami pu che küme yeway ka püramyeafimi ta Jewba. Ka tami wentru ngüneduamle tami küme femken, kidu ayürpuafuy ñi poyeafiel ta Jewba, fey mür llowaymu ti kullitu. Biblia feypi: “Ka femngechi, eymün pu domo, eluwkülemün tamün ngünenieaetew tamün füta, femngechi, inanienofule engün tati werkün dungu, tamün kümeke femken mew rulpayafuymün ñi feyenturpual engün, chem ñi feypingenoel rume, ngüneduamlu am engün tamün lif femken fentren yamün mu” (1 Pedro 3:1, 2, TNM).\n14. Kiñe peñi rakiduamle tañi domo ñi yamkenoetew, ¿chem chumafuy?\n14 Kam tami domo poyenofile ta Jewba, ¿chem chumafuymi rakiduamülmi tami yamkenoetew? Wirarelfilmi: “Iñche ngen-ngen tüfa mu”, fey ¿rüf yamnieaeymu? Femlayay. Jewba ayükey tami piwkeyeafiel tami domo, femngechi tami inayentuafiel Jesus (Efesio 5:23). Kidu longkoley ti trawünche mu, ka rumel ñochi duamngey ka piwkeyechefengey (Luka 9:46-48). Eymi inayentufilmi ta Jesus, tami domo ayürpuafuy ñi poyeafiel ta Jewba rupale ta antü.\n15. Ti wentru, ¿chumngechi pengelafuy ñi piwkeyefiel tañi domo?\n15 Jewba feypifi pu wentru: ‘Eymün pu wentru, piwkeyemün tamün domo, ka wesa dungukelayafimün’ (Kolosense 3:19). Kiñe wentru piwkeyekefilu ñi domo sakikefi, feymu allkütukefi ka pengelelkefi ñi falintukefiel tañi feypietew (1 Pedro 3:7). Ka kiñeke mu pepi femnofule rume kidu tañi feypietew, ramtukefi chem ñi rakiduamkeel, femngechi küme dullial tañi chumal (Proverbios 15:22). Kafey dikümtukukelafi ñi domo tañi yamnieaetew, doy may küdawkey ñi yamfalngeal tañi adkiñ mu. Ti wentru piwkeyefile ñi domo ka tañi pu yall, fey kiñentrür poyeafuyngün ta Jewba ayüwün mu ka llowafuyngün tañi kullitu.\nTaiñ pu che küdawün-ngechi dungu mu rupale, ¿chem chumafuiñ ñi müntuñmangenoal taiñ kullitu? (Inaduamnge parrafo 13-15).\nWECHE, ELUWNGE TAMI MÜNTUÑMANGENOAL TI KULLITU\n16, 17. Ayünolmi chumngechi tami norümkeetew tami pu chaw, ¿chem chumafuymi?\n16 Eymi weche, rakiduamkeymi chi tami pu chaw tami pepilkenoetew ka katrütukeetew. Tüfa lladkülafeymu, fey rakiduamafuymi ñi kümenon poyeafiel ta Jewba. Welu püntütripalmi Jewba mew, ngüneduamaymi tami rüf duamtukenoetew pu poyekenofilu ta Jewba, welu may tami falintukeetew tami pu chaw ka pu peñi ka lamngen.\n17 Rakiduamnge tüfa: tami pu chaw norümtunoelmu, ¿chumngechi kimafuymi tami piwkeyekeetew? (Ebrew 12:8.) Welu ayükelaymi chi chumngechi tami norümkeetew. Welu re ngüneduamlayafimi tüfa. Doy may rakiduamnge chumngelu tami norümkeetew. Fey ngünewnge ka eluwnge tami illkufemnoal, Biblia feypilu am: “Kiñe wentru kimchengelu ngünewkey ñi feypin mu, ka kiñe wentru kim ngüneduamlu ñochi duamküleay” (Proverbios 17:27). Eluwnge tami küme kristianongeal, fey llownge ti ngülam ka rakiduamnge chumngechi tami inayafiel, ayünolmi rume chumngechi tami elungeel ti ngülam (Proverbios 1:8). Tami pu chaw kristianongelu kiñe falin yewün reke feley. Kidu engu küpa kellukeeymu tami afnoachi mongen nieal.\n18. ¿Chumngelu eluwküleaymi tami ngoymanentunoal ti kullitu?\n18 Kom iñchiñ maneluwkeiñ taiñ llowal kiñe falin kullitu: afnoachi mongen wenu mapu mew kam tüfachi Mapu mew kiñe küme mülewe ngetule. Jewba, tati Dewmalu itrofill mülelu, feypikünuy taiñ eluaetew tüfa, feymu mupilfali llemay. Kidu feypi: “Tati Mapu apoleay Jewba ñi kimün mew chumngechi tati ko takukey ti lafken” (Isaías 11:9). Feley, Jewba kimeltuafi kom pu mülealu Mapu mu. Feymu kümey taiñ küdawal ñi llowal tüfachi falin kullitu. Fey ngoymanentulayafiyiñ taiñ feypikünuetew Jewba, ka yafüluwaiñ, femngechi chem no rume müntuñmalayaeiñmew taiñ kullitu.\nNgoymanentunoal ti kullitu: llowliyiñ ti kullitu, fey nieaiñ afnoachi mongen ka küme weniyeafiyiñ ta Jewba. Taiñ illutun kam kakelu dungu yeafeiñmew taiñ longkontukuwenoafiel tüfachi maneluwün. Feymu müley taiñ yafüluwküleal, femngechi ngoymanentulayafiyiñ taiñ kullitu.\nTI WERKEN (ÑI CHILLKATUNGEAL) Noviembre 2017


Luka 1 ARNNT - Rume pütrüley tati yafüluwyelu ñi - Bible Search\nMarku 16 Luka 2\n1Rume pütrüley tati yafüluwyelu ñi wiriafiel tati dew rupachi dungu iñchiñ mew, 2chumngechi taiñ kimeltuetew ta tüfeychi pu che, pefilu engün am chumngechi ñi rupan ti dungu ellaka mew müten, fey engün am yefalngelu ñi kimelafiel ti werken dungu. 3Feymew iñche ka femngechi inaramtun kuñiwtun mew chumngechi ñi rupan kom tüfachi dungu. Fey ta famngechi kümelu trokifiñ tami wirilelafiel kom tüfachi dungu, eymi rume sakin wentru Teofilo, 4femngechi tami doy küme kimafiel ñi rüfngen tami dew kimelelngeelchi dungu.\nKiñe werken püllü kimelpay ñi choyüngeael ta Juan ti Fawtisachefe\n5Feychi tripantu mew ta Erode longkolelu Judea mapu mew, fey mülerkey kiñe saserdote Sakaria pingelu, koneltulelu ta Abia ñi trokiñ saserdote mew. Fey kisu ñi kure Isabel pingerkey, Aaron ñi reñma tuwünche ürke. 6Fey mür engu lif mongen nierkey Ngünechen mew ka müngeltuniefuy Ñidol ñi werkün ley dungu, fey ta famngechi iney rume yafkay pirkelayafeyew engu. 7Welu Sakaria ñi kure nierkelay püñeñ, niepüñeñkerkenolu am. Ka femngechi mür putremürkey engu.\n8-9Fentren trokiñ saserdote mülerkey, fey wimtulerkey engün ñi suertiafiel femngechi ñi kimam engün chem trokiñ ñi legtu tripael ñi poyeafiel ta Ngünechen ngillatuwe ruka mew. Fey kiñe antü, Sakaria ñi koneltulemumchi trokiñ saserdote legtu tripay ñi konpuael ti doy ponwitulechi ngillatuwe mew. Fey Sakaria ñi chaf pu saserdote üytueyew kisu ñi lüpümafiel ti insienso. 10Fey petu lüflu ti insienso, kom ti trawüluwkülechi pu che mekey ñi ngillatun wekuntu ti ngillatuwe ruka mew. 11Feymew Ñidol ñi werken püllü pewfaluwfi ta Sakaria. Witralerkey ti ngillatuwe ñi man ad püle chew lüpümngekey ti insienso. 12Fey Sakaria, pefilu ti werken püllü, rume pellkenagi. 13Welu ti werken püllü feypieyew:\n—Sakaria, llükakilnge. Ngünechen ta allküñmaeymew tami ngillatun, fey tami kure Isabel nieay kiñe wentru püñeñ, fey ñi üy Juan pintukulelafimi. 14Eymi ta rume ayüwaymi, fey ka femngechi ti kakelu pu che rume ayüway ti pichiche ñi choyüngen mew, 15tami fotüm am rume fütra kim wentrungealu Ñidol ñi dungu mew. Fey kisu chumkawnorume putulayay pulku ka pitarilla no rume. Petu ñi choyüngenon, nieay ti Lif Küme Püllü ñi piwke mew. 16Fey kisu ñi wewpiaelchi dungu mew rume fentren che, Israel mapu mew mülelu, wiñorakiduamtuay engün Ñidol Ngünechen mew. 17Fey Juan wüne llituay ñi wewpiyeafiel Ñidol ñi dungu petu ñi pewfaluwnon ti Cristo. Chumngechi pepiluwün niefuy tati pelon wentru Elia ka feychi pepiluwün nieay ta kisu. Fey ti pu fotümwen kümelkawtuay engün ka ti pu wesake piwkengelu adümay ñi müngeltuael engün. Fey tüfa famngechi Juan kimeltunieafi tati pu che ñi llowafiel ta Ñidol.\n18Feymew Sakaria ramtufi ti werken püllü:\n—¿Chumngechi am küme kiman ñi feyngeael tüfachi dungu? Iñche ta rume füchan dewma ka ñi kure rume kusey.\n19Fey ti werken püllü llowdungueyew:\n—Iñche ta Gabriel pingen, iñche poyekefiñ ta Ngünechen. Kisu ta werküenew tami dungupayafiel ka tami feypipayafiel tüfachi küme dungu. 20Welu fewla, feyentunolu am ta eymi tami feypipefielchi dungu, feymew ketroaymi. Fey pepi dungulayaymi puwle wüla ti antü ñi mupiael kom tüfachi dungu.\n21Welu ti pu che wekuntu ti ngillatuwe ruka mew üngümnierkefi engün ta Sakaria ka welukonke ramtukawmekeyngün chumngelu ñi fente pütrüñman. 22Fey alün mew wüla tripapatuy, welu pepi dungurkelay. Feymew ngüneduamingün ta Sakaria ñi pen kiñe werken püllü ti ngillatuwe mew, fey ti pu che kimelelpatueyew ta Sakaria ñi kuwü mew ñi rupaelchi dungu. Fey femngechi amuley ñi pepi dungunon. 23Fey Sakaria dewelkalu ñi poyefiel ta Ngünechen, amutuy ñi ruka mew.\n24Fey dew rupalu tüfa, kisu ñi kure Isabel niepüñeñüy. Femngechi kechu küyen tripalay ñi ruka mew ñi witranngeyawael kake rukache mew, rakiduamkülerkelu am tüfachi dungu mew. Fey feypi: 25“Ñidol ñi piel mew niean kiñe püñeñ, fey femngechi tati pu che ‘niepüñeñkelay’ piwelayaenew” pirkey ta Isabel.\nKiñe werken püllü kimelpay tañi choyüngeael ta Jesus\n26Fey puwlu kayu küyen, Ngünechen werküfi ti werken püllü, Gabriel pingelu, kiñe waria mew Nasaret pingelu, mülelu Galilea trokiñ mapu mew, 27tañi witranngepayael kiñe fütangenochi üllchadomo mew, Maria pingelu. Fey tüfa eludunguniewürkey ñi kureyewael kiñe wentru engu Jose pingelu, ti longko ülmen David ñi yomelche. 28Fey ti werken püllü akuy chew ñi mülemum ta Maria, fey feypipafi:\n—¡Chalipapeeyu, Ngünechen am sakinieetew ta eymi! Ñidol müley ta eymi mew. Rume sakifal domo ta eymi kakelu pu domo mew.+\n29Feymew Maria pefilu ti werken püllü, pellkelkaeyew ñi dungun mew, fey kisutu ramtuwi ñi chem pifel chey ti chalin dungu. 30Fey ti werken püllü feypifi ta Maria:\n—Maria, llükakilnge. Eymi ta rume fütra ayüwün nieaymi Ngünechen tami füreneetew mew. 31Fey niepüñeñaymi. Nieaymi ta kiñe wentru püñeñ, fey ñi üy Jesus pingeay. 32Rume fütra kim wentrungeay, fey fütra pepiluwün niechi Ngünechen ñi Fotüm pingeay. Ka femngechi Ñidol Ngünechen longko ülmenkünuaeyew, kisu ñi kuyfi tuwün em David reke, 33fey rumel longko ülmenngeay ti Israel trokiñche mew. Fey ñi longko ülmenkülen chumkawnorume aflayay.\n34Fey ramtueyew Maria:\n—¿Chumngechi am feleay tüfachi dungu? Petu fütangelan rume.\n35Fey ti werken püllü feypifi ta Maria:\n—Tati Lif Küme Püllü akuay eymi mew, fey wenu mapu Ngünechen ñi pepiluwün akuay eymi mew kiñe tromü reke. Feymew ti pichiche tami choyüael Lif Mongenngeay ka femngechi Ngünechen ñi Fotüm pingeay. 36Tami reñmanieelchi domo Isabel ka femngechi niealu ta kiñe wentru püñeñ, tunte dew kusefuy rume. Tati niepüñeñkenolu pikefel, fey kayu küyen dewma niepüñeñküley. 37Ngünechen mew ngelay chem dungu no rume pepilfalnolu.\n38Feymew Maria feypi:\n—Iñche poyekefiñ ta Ñidol. Felepe müten iñche mew tami feypipefielchi dungu.\nFeymew ti werken püllü amutuy.\nMaria amuy witranngemealu Isabel mew\n39Fey rupalechi antü mew, Maria amuy kiñe waria mew mülelu ta Judea ñi wingkulngechi mapu püle. 40Fey puwlu Sakaria tañi ruka mew, konpuy ka chalipufi ta Isabel. 41Feymew Isabel, allkülu Maria ñi chalipun, fey ñi püñeñ nengümkawi ñi pütra mew, kisu ñi piwke mew llowlu am ti Lif Küme Püllü. 42Feymew newentu dungun mew feypi:\n—¡Ngünechen ta doy küme felen elueymew kom ti kakelu pu domo mew ka tami püñeñ rume küme felen eluafi! 43¿Ineyfel anta iñche, ta Ñidol ñi ñuke tañi femngechi witrankontupayaetew? 44Pürümka müten allkülu iñche tami chalipan, iñche ñi püñeñ ayüwlu nengümkawi iñche ñi pütra mew. 45Rume sakin domongeaymi tami feyentun mew femngechi tañi mupiael kom ti dungu tami feypietew ta Ñidol.\nMaria ñi ülkantun\n“Iñche ñi piwke mew püramyefiñ ta Ñidol ñi fütra pepiluwünngen mew.\n47Iñche ñi piwke rume ayüwi ñi Montulchefe Ngünechen mew,\n48Ngünechen am kutranpiwkeyeetew ta iñche, tañi kuñifal domongen.\nFey fantepu mew ka rumel sakin domo pingean.\n49Rume fütra dungu pengeli iñche mew tati kom pepiluwünngelu,\ntati ¡trürümfalnochi küme üy nielu!\n50Ngünechen rumel kutranpiwkeyekefi tüfeychi pu che tañi yamnieetew.\n51Afmatufal dungu femi kom ñi pepiluwün mew.\nElulafi ñi femael ñi adkünuelchi dungu tati pu mallmangelu.\n52Müntuñmafi ti pu longko ülmen ñi nieelchi pepiluwün,\nfey dullifi ñi füreneafiel tati kuñifall ñom piwkengelu.\n53Kümeke dungu kimeltufi tati küpa allkütulelu Ngünechen ñi dungu,\nwelu ti pu kimkawünngelu Ngünechen ñi dungu mew kimeltulafi chem küme dungu no rume.\n54Kellufi tañi Israel trokiñche, kisu ñi pu kona,\nka ngüyünentulafi ñi füreneafiel kutranpiwkeyen mew.\n55Femngechi tukulpakünulelürkefilu am taiñ kuyfi tuwün em,\nAbraam, ka ñi pu yomelche.”\n56Feymew Maria mülewepuy Isabel ñi ruka mew küla küyen, fey wüla küpatuy ñi ruka mew.\nPuwi ñi choyüngeael ta Juan ti Fawtisachefe\n57Fey puwlu ñi püñeñael ta Isabel, fey kiñe wentru püñeñ nierkey. 58Fey kimlu ñi pu karukatu che ka ñi pu reñma ñi femngechi pengelün ñi kutranpiwkeyechen ta Ñidol kisu mew, amuy engün ñi pemeaetew.\n59Fey pura antü nielu ti pichiche, yengey ñi sirkunsidangeael, fey rakiduamkülerkefuy engün ti pichiche ñi lakuntukuafiel ñi chaw mew. 60Welu kisu ñi ñuke feypi:\n—Femlayay. Juan pingeay tati.\n—Welu tami pu reñma mew iney no rume Juan pingelay.\n62Feymew ka ramtungey re maychilkuwün mew ti ngen fotüm chem üy ñi nieael ti pichiche. 63Fey ti ngen fotüm feypi ñi rulelngepayael kiñe pichi trafla tañi wirintukuael ti üy. Fey wirintukuy: “Juan pingey ñi üy tati”. Fey kom ti pu che rume afmatuleweyngün. 64Fey feychi lelen mew müten Sakaria wiñome pepi dungutuy, ka eluwi ñi püramyeafiel ta Ngünechen. 65Fey kom che mülelu Judea ñi wingkul trokiñ mapu mew nütramyefi engün feytichi dungu. 66Kom tüfeychi pu che allküyelu tüfachi dungu, kisuke ramtuwingün: “¿Chumngechi wentrungeay chey tüfachi pichiche?” rüf mew am pengel-lu ta Ñidol ñi pepiluwün tati pichiche mew.\nSakaria ñi ülkantun\n67Fey Sakaria, tati pichiche ñi chaw, ngünenieetew ti Lif Küme Püllü, nütramyefi ta Ngünechen feypilen mew:\n68“¡Rume fütra püramyengepe ta Ñidol, Israel tañi Ngünechen,\nkisu küpalu am ñi montulael tañi trokiñche!\n69Werküleleiñmew kiñe fütra pepiluwün niechi Montulchefe,\nDavid ñi yomelche, kisu tañi kona.\n70Fey tüfachi dungu lle tañi tukulpakünuel kuyfi mew kisu ñi pu lif mongen pelon wentru mew:\n71Taiñ montulaetew pu kayñe mew ka kom taiñ üdenieetew mew\n72ka femngechi ñi kutranpiwkeyeafiel taiñ kuyfike tuwün em\nka ñi ngüyünentunoafiel ñi nor küme eldungu.\n73Fey tüfa ürke tañi kuyalltu dungulelfiel ta Abraam iñchiñ taiñ wünen chaw em:\n74kisu taiñ Ñidol montulürkeaetew iñchiñ taiñ pu kayñe mew,\nfemngechi taiñ poyeafiel ta Ñidol fey taiñ llükanon rume.\n75Ka femngechi taiñ müleael fill antü Ñidol ñi ayfiñ mew lif piwke mew\nka nor mongen mew tuntepule taiñ mongen.\n76Fey eymi kay, iñche ñi pichi fotüm,\nwenu mapu Ngünechen ñi pelon wentru pingeaymi,\neymi am wüne llitualu tami wewpin ta Ñidol mew.\nKa küme ngülamafimi ti pu che ñi llowngeael ta Ñidol.\n77Femngechi ta kimeltuafimi ti trokiñche Ngünechen\ntañi wiñoduamatuaetew engün ñi yafkan mew ka ñi llowael ta montuluwün.\n78Iñchiñ taiñ Ngünechen, ñi rume kuñillchen mew\nküpaleleiñmew wenu mapu mew,\ntati antü reke felelu kiñe we pelon nielu,\n79femngechi ñi pelontulelafiel reke ñi kimeltun mew\ntati müleyelu feyti doy wesake dungu mew dumiñ reke felelu,\nka taiñ küme ngülamtupayaetew taiñ küme amuleael\nfeyti küme tüngünngechi rüpü mew.”\n80Fey ti pichiwentru amuley ñi doy tremkülen ka amuley ñi doy kimün, fey tremürkey ti uwe mapu mew puwlu wüla ti antü ñi pewfaluwael ñi wewpilelafiel tati pu israelche.


Adümafiel ti Biblia\nPAPELTUAFUYMI afrikáans albanés alemán amárico armenio aymara azerí azerí (alfabeto cirílico) bashkir batako karo batako toba baulé becol bengalí biak birmano bislama búlgaro camboyano catalán cebuano checo chichewa chino mandarín (simplificado) chino mandarín (tradicional) chitonga chitumbuka chiyao chokue chuvash cibemba cingalés citonga congo coreano criollo de las seychelles criollo haitiano criollo mauriciano croata dangme danés dehu efik embunda endebele endebele de Zimbabue endonga enzema eslovaco esloveno español estonio ewé finlandés fiyiano fon francés ga georgiano griego groenlandés guaraní gujarati gun hausa hebreo hiligaynon hindi hiri motu hmong (blanco) holandés húngaro ibanag ibo ilocano indonesio inglés islandés isoko italiano japonés javanés kabiye kannada kaonde kayin sgaw kazajo kikamba kikongo kikuyu kiluba kimbundu kiniaruanda kirguís kiribatiano kirundi kisonge kurdo kurdo kurmanyí del Cáucaso kwangalí kwanyama letón lingala lituano luganda lunda luo luvale macedonio malayo malayálam malgache maltés mam mambue-lungu mapudungun maratí maya mizo mongol nepalés nias niueano noruego nyaneka náhuatl del norte de puebla oromo osético otetela pangasinán panjabí papiamento de aruba papiamento de curazao persa pidgin de las islas salomón polaco portugués quechua ancashino quechua ayacuchano quechua boliviano quechua cuzqueño quichua de Imbabura rumano ruso samoano sango sena serbio serbio (alfabeto latino) sesoto de Lesoto sesoto de Sudáfrica setsuana shona sidama silozi sranangtongo suajili suajili del congo suati sueco tagalo tahitiano tai tamil telugu tetun dili tigriña tivo tojolabal tok pisin tongano tshiluba tsonga tsotsil turco twi tártaro ucraniano uhobo umbundú urdu uruund vendal vietnamita wallisiano waray-waray wayuunaiki wolaita xhosa yoruba zandé zulú árabe ñanya ñemba\nKiñe pichi malen ngüneduami ñi tripameken fitrun kiñe fabrika ñi trolol senchu mu, fey kiñe tromü reke künuwi. Feymu tati fabrika ñi dewmakeel tromü trokifi. Kiñe ayekan dungu trokikefiyiñ femngechi welurakiduamlu kiñe pichiche. Welu fütrake dungu mew welurakiduamliyiñ, tüfa wedalkayafeiñmu taiñ mongen. Kiñe pengelün: welupapeltulmi ñi feypingeel kiñe lawen mew, kiñe kutran kontuafeymu.\nKafey welurakiduamliyiñ Chaw Ngünechen ñi dungu mew, tüfa doy wedalkayafeiñmu. Kiñeke che welurakiduamingün Jesus tañi kimeltun mu (Juan 6:48-68). Eluwlayngün ñi doy kimeltuaetew Jesus, famentukefingün kom ñi feypiel. ¡Müna weda!\n¿Papeltukefimi ti Biblia tami ngüyulaetew? Müna kümey. ¿Kuñiwün-ngey tami welurakiduamken tami papeltun mu? Fentren che femngechi femkey. Feymu ngüneduamaiñ küla dungu ñi welurakiduamken fentren che.\nFentren che welurakiduamkey Biblia ñi werküel mu taiñ ‘ekunieafiel tati rüfngechi Ngünechen’, tüfa wingkadungun mu feypilelu am kiñe dungu ñi rakiduamelkefiel tati pu che tañi llükanieafiel ta Chaw Ngünechen (Eclesiastés 12:13). Welu kidu ayükelay taiñ poyeafiel llükalen mu. Feymu feypi: “Llükakilnge, iñche am eymi mu mülen. Fill rakiduamkülekilnge, iñche am eymi tami Ngünechen. Iñche ta yafülaeyu, may, iñche ta kelluaeyu” (Isaías 41:10). Feley llemay, Chaw Ngünechen ayükelay taiñ llükanieafiel, welu may taiñ ekunieafiel ka yamnieafiel.\nTi Mapu, ¿lüpümngepeay may kütral mu?\nKafey kiñeke che welurakiduamkey tüfachi dungu mu küpalu Chaw Ngünechen mu: “Müley kiñe medin antü ñi femngeal itrokom dungu, [...] kiñe antü ñi choyüngeal, ka kiñe antü ñi layal”. Rakiduamkeyngün Chaw Ngünechen ñi elkünuel kiñe antü taiñ layal (Eclesiastés 3:1, 2). Welu tüfachi versikulo nütramkakey chem ñi rupaken ta mongen mu, ka ngüneduamkey kom tati pu che ñi laken. Tati Biblia ka feypiley, taiñ dulliel mu doy mongeleafuiñ. Feymu feypiley: “Ekuniefilmi ta Jewba, alüntuay tami mongen” (Proverbios 10:27; Salmo 90:10; Isaías 55:3). ¿Chumngechi? Kiñe dungu, yamniefiliyiñ ti Biblia, fey wedake dungu femlayaiñ, ngollikalayaiñ, ka yenieaiñ lif mongen (1 Korintio 6:9, 10).\nKafey Biblia feypilu tati wenu mapu ka ti nag mapu “elniengey tañi apümngetuael kütral mew”, fentren che rakiduamkey Chaw Ngünechen ñi apümafiel tüfachi Mapu (2 Pedro 3:7). Welu Chaw Ngünechen feypikünuy ñi eluñmanoal tañi apümngeal ti Mapu. “Kidu tukukünufi chi Mapu chew ñi newentuwkülemum, turpu nengümngelayay tañi mülekemum” (Salmo 104:5; Isaías 45:18). Aflayay ti Mapu, welu may tañi wedake müleyechi dungu apümkangeay turpu ñi mületunoal, lüpümngelu reke kütral mu. Kafey feypilelu wenu mapu, trokifalngeafuy ñi dunguel ti kallfü wenu mu, ti fütra wenu ñi mülen pu wangülen, kam chew ñi mülen ta Chaw Ngünechen. Welu tüfa apümkangelayay.\nBIBLIA ÑI FEYPIEL, ¿CHUMNGELU KIÑEKE MU WELURAKIDUAMNGEKEY?\nTüfachi dungu mu taiñ ngüneduampeel, inaduamafuymi fentren che ñi welurakiduamken fillke versikulo mu ñi papeltuel engün. Welu Chaw Ngünechen, ¿chumngelu eluñmakey tüfa? Kiñeke che feypiafuy: “Kom kimnielu am ta Chaw Ngünechen, fey eluafeiñmu kiñe lifru küme kimfalngelu, femngechi kom pu che ñi pürüm adümnieafiel. ¿Chumngelu femngechi femlay?”, piafuyngün. Ngüneduamnge küla dungu taiñ kimal chumngelu pu che welurakiduamkey Biblia ñi feypiel mu.\nTati pu ñomngelu ka tati pu eluwkülelu ñi kimeltungeal, tüfa engün müten adümafuyngün ti Biblia. Jesus feypifi tañi Chaw: “Iñche ta püramyeeyu, Chaw, Ñidolkülelu ta wenu mapu mew ka nag mapu mew. Eymi ta kimelelfimi tati pu ñom piwkengelu, welu elulafimi ñi kimael tüfachi dungu tati pu fütrake kim wentru” (Luka 10:21). Tati Biblia wirintukungey ñi adümafiel tati pu küme rakiduamnielu müten. Feymu tati pu mallmangelu, “pu fütrake kim wentru” reke, welurakiduamkeyngün Biblia ñi feypiel mu. Welu tati “pu ñom piwkengelu” ñi papeltukefiel ti Biblia ka eluwkülelu ñi kimeltungeal kiñe pichiche reke, tüfa engün elungeyngün ñi doy küme adümnieafiel Chaw Ngünechen ñi dungu. ¡Pütrü müna kimi taiñ Chaw Ngünechen chumngechi ñi dewmafiel ti Biblia!\nTati Biblia wirintukungey ñi papeltuafiel tati pu che küme piwke mu duamnielu Chaw Ngünechen ñi kellun tañi adümnieafiel. Jesus pengeli tati pu che ñi duamtunieel kellu ta adümnieafiel tañi kimeltun. ¿Chumngechi kellungeafuy engün? Jesus feypi: ‘Chaw Ngünechen ñi newen, tamün adnieaetew, ta Chaw ñi werküael ta iñche ñi üy mew, fey ta kimeltuaeymünmew kom ti dungu’ (Juan 14:26). Chaw Ngünechen wülkey tañi newen ñi kelluafiel tati pu che ñi adümafiel tati Biblia. Welu elukelafi ñi newen tati pu maneluwkenolu kidu mew ñi kellungeal, feymu pepi adümlafingün ti Biblia. Kafey Chaw Ngünechen ñi newen mu, ngüyulkefi kiñeke tañi pu che doy adümuwkelu Biblia mu, ñi kelluafiel tati pu doy küpa kimlu (Hecho 8:26-35).\nTañi medin antü mew müten, kiñeke versikulo Biblia mu adümngeafuy. Kiñe dungu, ti pelon wentru Daniel feypingey ñi wirintukual chem ñi rupayal küpalechi antü mu. Kiñe küme püllü feypieyew: “Daniel, ellkakünufinge ti dungu, ka rakümkünufinge ti lifru, akule wüla ñi afael ta antü”. Fentren pataka tripantu mu, alün che papeltuy Daniel ñi lifru, welu pepi adümlafingün. Daniel kütu adümlafi kiñeke dungu kidu ñi wirintukuel. Feymu ñom piwke mew feypi: “Allkün, welu pepi adümlafiñ”. Rupalu chi antü mu tati pu che adümafuyngün Ngünechen ñi pelon dungu ñi wirintukuel Daniel, welu Chaw Ngünechen ñi elkünuelchi medin antü mew müten. Ti küme püllü feypi: “Amunge Daniel, tüfachi dungu am ellkakünungealu ka rakümkünungeay akule wüla ñi afael ta antü”. Fey, ¿iney adümafuy Ngünechen ñi werkün dungu? “Kiñe weda che no rume adümlayafi, welu tati pu kim ngüneduamlu müten adümafingün” (Daniel 12:4, 8-10). Feymu Chaw Ngünechen pengeli chem pifel kiñeke trokiñ Biblia mu, puwlu müten ñi medin antü.\nRupachi antü mu, pu Dungukelu Iney Ngen Jewba, ¿welurakiduamingün Biblia ñi feypiel mu? May. Welu puwlu Chaw Ngünechen ñi medin antü ñi kimfalngeal ti dungu, fey Jewba ñi pu che küme elkünufemtuyngün ñi rakiduam. Femngechi inayentukefingün Jesus tañi pu apostol, tüfa engün ñom piwke mu küme elkünutuyngün ñi rakiduam Jesus ñi norümfiel mu (Hecho 1:6, 7).\nNewe falin-ngelay welulkawlu ti pichi malen ñi rakiduam mu chew tripakelu tati tromü. Welu Biblia ñi kimeltukeel, feyke ta falin-ngey eymi mu. Fente ñi falin-ngen Biblia ñi werkün dungu, iney no rume adümlayafuy kidutu ñi chillkatukefiel mu. Feymu kintunge tami kellungeal, femngechi tami adümnieafiel. Elunge tami kelluaetew feychi che chillkatukelu ti Biblia ñom piwke mu, maneluwkülelu Ngünechen tañi newen mu tañi kelluaetew, ka küme rakiduamkelu taiñ mülen falin-ngechi antü mu Chaw Ngünechen ñi ayüel taiñ adümnieafiel ti Biblia. Feymu eluwnge tami nütramkayafiel pu Dungukelu Iney Ngen Jewba, kam tami papeltual kidu engün ñi ngüneduamnieelchi dungu internet jw.org mu. Tati Biblia feypikünueiñmew: “Rakiduamyefinge tüfachi dungu tañi feypipeel, fey Ñidol eluaeymew itrokom küme kimün tami fente küme adümafiel tañi feypipeelchi dungu” (2 Timotew 2:7, Proverbios 2:3-5).


Puwnge pu che ñi piwke mew | Papeltual ka kimeltucheal | Mapudungun\nPuwnge pu che ñi piwke mew\nDUAMFALI TAMI KIMAL: Kellufinge pu allkütukelu ñi piwkentukuafiel tañi kimürpuel ka ñi inayafiel.\nKellufinge pu allkütukelu ñi kidu ngüneduamuwal. Feypiafuymi kiñeke ramtun, fey kelluafimi pu che ñi peal chem ñi mülen tañi piwke mu.\nYafültukufinge pu che ñi küme femal. Ngülamtufinge pu allkütukelu ñi ramtuwal: “¿Chumngelu (chemu) femken kümeke dungu?”. Kellufinge engün ñi küpa femal kümeke dungu fente ñi piwkeyefiel ta Jewba, pu chafche ka Biblia ñi kimeltun. Pengelelfinge ñi fente kümen Biblia tañi ngülam. Yewelkalayafimi, illkutulayafimi ka illamkalayafimi engün. Femngechi dewle tami feypin, kom piwke mu yafüluwayngün ñi küme femal.\nKellufinge pu che tañi küpa kimal chem rakiduamkey Jewba. Feypinge chumngechi Biblia tañi kimeltukeel ka ñi ngülamtukeel pengelelkeeiñmu Jewba ñi chumngen ka fente taiñ piwkeyeetew. Kellufinge pu allkütukelu ñi ngüneduamal chem ñi rakiduamken Jewba ka ñi küpa ayüwelafiel.\nLongkontukunge tüfa: Jewba püllentukupakefi pu che kidu tañi trokiñche mew. Feymu Biblia mu yafültukufinge pu che ñi küme femal.\nPepi femülmi, entunge kiñeke ramtun tami kimal chem feyentukey ti che. Ngüneduamnge tañi ange ka chumngechi tañi dunguken. Femngechi kimaymi chem ñi rüf rakiduamken. Welu ñochi piwkengeaymi. Wüne, ti che müley tami manelaetew, fey nütramkayafeymu chem mülen ñi piwke mu.\nPapeltual ka kimeltucheal: Puwnge pu che ñi piwke mew


Hecho 22 ARNNT - “Pu peñi ka pu lamngen, allkütumün - Bible Search\nHecho 21 Hecho 23\n1“Pu peñi ka pu lamngen, allkütumün tamün feypiwafiel. Iñche ayülen tañi dunguñpewael.”\n2Allkülu engün tañi ebrewdungungen, doy ñüküfnagi engün. Fey Pablo amulniey tañi wewpin:\n3“Iñche ta judiuche. Choyüngen Tarso waria mew, Silisia trokiñ mapu mew, welu tremün faw Jerusalen mew. Chillkatun Gamaliel tañi kimeltun mew. Fente küme inaniefiñ taiñ fütake laku em tañi ley dungu. Rumel ta ayüleken tañi poyeafiel ta Ngünechen rüf piwke mew, chumngechi ta kom eymün femkeymün fachantü. 4Kuyfi ta inakefun kayñetun mew tañi langümafiel tati inalu ti kangelu kiñe we küme mongen, fey püresukefuiñ engün ka tukukefuiñ karsel mew, wentru ka domongepe rume. 5Tati longkolelu pu saserdote mew ka kom tati fütakeche küme kimniey engün iñche tañi feypipen tati rüf dungu. Kisu engün ta eluenew kiñe wirin dungu taiñ pu peñi ka lamngen judiungealu mülelu ta Damasku, fey amun ta üyew tañi kintumeafiel tati pu feyentulelu Cristo mew, fey tañi küpalafiel ta tüfa mew Jerusalen mew ka tañi kutrankayafiel.\nPablo nütramkay chumngechi tañi feyentun\n(Hecho 9.1-19; 26.12-18)\n6“Welu amulelu ta iñche rüpü mew, dew fülkülewiyepulu ta Damasku, rangi antülu dewma, kiñe fütra alof nagpay wenu mapu. Wilüfpay iñche tañi wall püle, 7fey ütrüfnagün ta rüpü mew. Ka allkün kiñe dungun tañi feypietew: ‘Sawlu, Sawlu, ¿chem mew anta inantukuyawülen?’ 8Fey ramtun: ‘¿Iney anta eymi, Ñidol?’ Fey tati dungun llowdunguenew: ‘Iñche ta Jesus Nasaret tuwlu, fey eymi tami inantukuyawülel.’ 9Tañi kompañyenieetew pefi engün tati fütra alofün, fey llükay engün, welu allkülafi engün tati dungun iñche tañi dunguetew. 10Iñche ta ramtun: ‘¿Chuman anta iñche, Ñidol?’ Fey Ñidol ta feypienew: ‘Witrapüratunge. Inange tami rüpü tami amuael ta Damasku. Üyew ta feypingeaymi kom tami chumael.’ 11Tati fütra alofün am trawmalkünuetew, tañi pu kompañ küñatuyeenew ta Damasku.\n12“Fey mew mülerkey kiñe wentru Anania pingelu. Rume kutranduamyechenngerkey ka rume küme müngeltulerkey Moyse tañi ley dungu mew. Kom tati pu judiu mülelu ta Damasku rume küme tukulpaeyew ta kisu. 13Anania küpay tañi pepayaetew, fey akulu, feypienew: ‘Peñi Sawlu, ka wiñome pelotupe tami nge.’ Feymew müten ka küme pelotuy tañi nge, fey pepi küme pelotun. 14Feymew ka feypienew: ‘Taiñ fütakeche em tañi Ngünechen ta dullieymew tami kimael kisu tañi nor dungu ka femngechi tami peafiel tati nor mongen niechi Ñidol ka tami allküñmayafiel ñi dungu kisu tami feypietewchi dungu kisu ñi wün mew. 15Eymi ta kom mapu mew nütramyeafimi tami peel ka tami allküel ta Ñidol mew. 16Fey tüfa, doy üngümwekilnge. Witrapürange, fawtisangeaymi, llellipufinge ta Ñidol femngechi wiñoduamangetuaymi tami yafkan mew.’ Fey femngechi femün.\nPablo nütramkay chumngechi ñi werküngen tati pu judiu tuwünngenolu mew\n17“Fey wiñotulu iñche ta Jerusalen, amun ngillatuwe ruka mew tañi ngillatuael, fey pewfaluwngen. 18Pefiñ ta Ñidol Jesus, fey feypienew: ‘Matukelnge. Pürümka tripatunge ta Jerusalen mew, tüfa mew ta duamüñmangelayaymi tami nütramkameken iñche ñi üy mew.’ 19Fey feypifiñ: ‘Ñidol, ti pu judiu kimniey iñche tañi rupaken kom sinagoga mew ka yekefuiñ karsel mew tati feyentulu ta eymi mew, fey wülelkakefuiñ. 20Ka feychi langümngelu ta Esteban, tami poyekefetewchi kona, ka tami nütramyekefetew, iñche ta ka mülefun ta tüye mew. Ka femngechi “kümey” piley tañi rakiduam, ka ina llüwatulelfiñ tañi takuwün tañi petu langümetew.’ 21Welu ta Ñidol feypienew: ‘Pepikawnge tami tripayael. Iñche ta werküaeyu fütra kamapulechi trokiñke mapu mew.’ ”\nPablo püresutueyew tati longko\n22Ngünechen feypifilu ta Pablo ñi amuael ti pu judiu tuwünngenolu mew, fentepu allkütuñmangey ñi dungu, welu ka wiñome wirari ti pu judiu: “¡Tüfeychi wentru ta mongelekilpe! ¡Ñamtupe ta tüfachi mapu mew!” 23Amulnielu engün am tañi wirarkümeken ka mütrowkay tañi takuwün engün ka widpüpürami engün trufür, 24fey ti kapitan werküy tañi tukungeael ta Pablo karsel mew. Ka feypi tañi wimakangeael, tañi nentudunguael chem mew tañi üdengen fente wirarkümeken mew tati pu judiuche. 25Welu dew trarikaniengelu tañi wimakangeael, Pablo ramtufi tati kapitan mülelu fey mew:\n—¿Feley tamün wimakayafiel tati Roma tuwünche, petu tañi ramtukangenon chem dungu mew tañi welulkan?\n26Fey allkülu tüfachi dungu, tati kapitan amuy kimelmeafilu tati komandante, feypilen mew:\n—¿Chem chumaymi am? Tüfachi wentru ta romache ürke.\n27Feymew tati komandante fülkontupufi ta Pablo, ka ramtufi:\n—¿Feyngey am tami romachengen?\n28Fey tati komandante feypifi ta Pablo:\n—Iñche ta rume pütrün pülata kullin tañi romachengeael.\nFey Pablo llowdunguy:\n—Iñche tañi chaw ta romachengey, fey iñche ta choyüngelu müten romachengen.\n29Feymew tañi wimakayafetew ta Pablo femkünutueyew. Tati komandante ka femi, kimfilu am Pablo tañi romachengen. Rume llükatuy dew trarifulu am kadena mew.\nPablo niengepuy tati pu judiu ñi fütrake longkolelu ñi trawün mew\n30Fey kangelu antü mew, tati longko ayüfuy ñi küme kimael chem dungu mew tati pu judiu ñi feypintukufiel engün ta Pablo, fey nentuñmatufi tañi kadena ka trapümfalfi tati longkolelu pu saserdote mew ka kom ti kakelu longkolelu tañi traf dunguael. Feymew nentupafi ta Pablo, fey akulfi kisu engün ñi adkiñ mew.


Filipense 4 | Biblia internet mew | Traducción del Nuevo Mundo\n4 Fey ta famngechi iñche ñi sakin pu peñi ka lamngen, eymün ta rume küpa pewkeyiñ: Eymün lle, iñche ñi piwkeyen pu weni, iñche ayüwken ta eymün mew. Iñche tañi wewelchi kullitun reke ta feleymün, femngechi küme amulemün, yafüluwkülen ta Ñidol mew. 2 Llellipuafiñ ta Efodia, ka femngechi ta Sintike, tañi küme nütramkawael engu kiñe lamngenwen reke ta Ñidol mew. 3 Fey eymi kay iñche ñi rüfngechi kompañ ta küdaw mew, feypiaeyu tami kelluafiel ta tüfachi epu lamngenwen. Kisu engu kelluenew ta iñche tañi wewpiafiel tati werken montuluwün dungu, kiñentrür ta Klemente engün ka ti kakelu pu che iñche engün küdawlu. Kisu engün ñi üy dew wirikonküley tati mongen chillka mew. 4 Rumel ayüwkülekeaymün ta Ñidol mew. Ka wiñome feypian: ¡Ayüwkülemün! 5 Kom che mew kimfalpe eymün tamün kutranpiwkeyecheken. Ñidol ta fülkülepay. 6 Chem mew no rume ta welulekilpe tamün rakiduam itrofill mew kom eymün tamün nieelchi dungu, nütramelkeafimün ta Ngünechen. Ngillatufimün, kelluen piafimün ka femngechi mañumtukeafimün. 7 Fey ta famngechi ta Ngünechen eluaeymünmew kisu tañi küme tüngün, fey tüfachi fütra küme tüngün ta doy kümey che ta pepil-layafuy ñi nieael ta küme tüngün, fey Ngünechen tamün eluetewchi küme tüngün yafülnieñmayaeymünmew tamün piwke ka tamün rakiduam, eymün am kiñewkülelu ta Cristo Jesus mew. Rakiduamkülemün kümeke dungu mew 8 Fey tüfa famngechi, pu peñi ka lamngen, rakiduamkeaymün ta kom rüfngechi dungu mew, kom tati felelu ñi yamngeael, kom kümeke dungu, ka kom lifngelu, ka kom tutelu ñi ayüngeael, kom tati küme üytun dungu. Rakiduamkeaymün kom tati kümeke dungu mew ka ti püramyefalchi dungu. 9 Küdawyeafimün tamün eluwfielchi ngülamtun, tamün allküñmamufielchi dungu, ka tamün pemufiel ñi femelchi dungu. Fey ti küme tüngün wülkechi Ngünechen müleay ta eymün mew. Ti pu filipoche ñi wülelchi ofrenda ta Pablongealu 10 Rume ayüwken ta Ñidol mew tamün küme rakiduamyemufiel ta iñche. Feypilelan tamün ngüyünentumufiel ta iñche, welu may pepi kellumukelafun müten. 11 Ka femngechi feypipelan ta iñche ñi rume duamtunien ta chemkün, fey dew kimnien tañi ayüwküleael ñi nieyeel mew müten. 12 Kimnien tañi chumngen ta mongen ta pofrelen mew ka femngechi kimnien ta chumngen ta mongen ta küme felen mew. Adümün tañi ayüwün mongeluwküleael chumngechileli rume, fey nieli fentren iyael kam tañi fillaleael, kam tañi ingentu nieael rume ka femngechi tañi nienoael chem no rume. 13 Itrokom dungu ta pepilniefiñ Cristo ñi kellun mew, fey kisu llemay ta yafülniekeenew. 14 Welu ta, eymün rume kümelkaymün tamün kellumufiel mew ta iñche tañi nieelchi katrülkan dungu ka ñi duamtunieelchi chemkün mew. 15 Feychi rupan wewpilu nga iñche tati werken montuluwün dungu Filipo waria mew, tripatualu iñche ta Masedonia trokiñ mapu mew, eymün müten, ta Ngünechen ñi trokiñche Filipo waria mülelu, yefaltukulelmupan kiñe mañumtun reke iñche tañi duamtuelchi kellu. 16 Tesalonika waria mew kütu petu mülelu ta iñche, kiñe mufü rupachi yefaltukulelmun ta ofrenda tamün kellumuafiel. 17 Ayüwmakelan iñche tañi elungeael müten, welu may eymün tamün nieael doy küme fürenechen ta Ngünechen mew. 18 Iñche ta kom dew llowün, ka sofratu nien. Tüfey tamün yefalelmupafiel ta Epafrodito mew, doy nietun tunten tañi duamtuniefel. Tamün yefalelmupafiel fey ta kiñe ofrenda insienso reke felelu, kiñe küme mañumtun reke rume kümelu ta Ngünechen mew. 19 Feymew llemay, iñche tañi Ngünechen, eluaeymünmew kom tamün duamtuel, femngechi feley ta Cristo Jesus mew ñi mülen tati fütra küme felen. 20 ¡Rumel püramyengepe taiñ Chaw Ngünechen! Felepe may. Afpualu mew tati lemoria 21 Lemoria piafimün iñche ñi üy mew kom tati konpalelu Ngünechen tañi trokiñ pu che mew, tañi nieel ta Jesucristo mew. Tati pu peñi mülelu ta iñche engün lemoria pifaleymünmew. 22 Ka femngechi lemoria pieymünmew kom tati konpalelu Ngünechen tañi trokiñ pu che mew ka femngechi tati Roma tuwchi emperador ñi pu küdawfe. 23 Fey taiñ Ñidol Jesucristo piwkeyenieaeymünmew itrokom eymün. Felepe may.*


Kellufimün tamün pu yall ka püñeñ ñi kimchengeal tañi montuluwal | Ñi chillkatungeal\n“Pichiwentrungelu müten ta eymi kimniefimi tati Wirin Chillka ñi küme dungu, fey ta adümelaeymew tami kimchengeael ka eluaeymew tami montuluwael” (2 TIMOTEW 3:15).\nÜLKANTUN: 141 KA 134\ntati kimniefilu ti Wirin Chillka?\ntati küme feyentulelu?\ntati kimchengelu ñi montuluwal?\n1, 2. ¿Chumngelu (chemu) kiñeke fill rakiduamafuy tañi yall kam püñeñ küpa fawtisawle?\nFILLKE tripantu mu, fentren che chillkatukelu Biblia wülkeyngün ñi mongen Jewba mu ka fawtisawingün. Ka femngechi femkeyngün fentren wechekeche kimeltulelngekelu ti rüf dungu petu pichikalu, fey eluwingün ñi inayal ti doy küme mongen (Salmo 1:1-3). Tami kristianongen mu, ayükeymi chi tami pu yall kam püñeñ ñi fawtisawal (ka ngüneduamafuymi 3 Juan 4, TNM).\n2 Welu fill rakiduamafuymi chi, ngüneduamlu am eymi kiñeke wechekeche ñi fawtisawün, welu rupalu chi antü newe feyentuwelayngün ñi rüf kümelkayaetew inafiel Jewba ñi ngülam. Kiñeke püntüyngün kütu Jewba mu. Fey rakiduamafuymi chi tami yall kam püñeñ ñi ka femngechi femal, fey rupachi antü mu ñi müte piwkeyenoafiel ta Jewba chumngechi tañi femkefel. Femngechi rupay ti trawünche Efeso waria wünen siglo mu. Jesus feypifi: “Niewetulaymi ta piwkeyen chumngechi tami femkefel” (Apokalipsi 2:4). Feymu, ¿chumngechi kelluafuymi tami yall kam püñeñ ñi fentekünunoal tañi piwkeyen, fey ñi “nieael montun”? (1 Pedro 2:2.) Inaduamafiyiñ Timotew ñi rupan, tüfa kelluaeymu.\n“KIMNIEFIMI TATI WIRIN CHILLKA”\n3. 1) Timotew, ¿chumül kristianongerpuy ka chem chumi tañi kimeltungeel? 2) ¿Chem küla dungu Pablo feypifi ta Timotew?\n3 Petu weche wentrungelu, Timotew kimürpuy chi Jesus ñi kimeltun 47 tripantu mew, ti apostol Pablo wüne amulu Listra waria mu. Timotew inaniefuy ñi kimeltungeel, fey epu tripantu rupalu eluwi ñi kompañyeafiel ta Pablo ñi amuldungual kake waria mu. Fey 16 tripantu rupalu, Pablo wirintukulelfi ta Timotew: “Yafüluwün mew amulenge tüfey tami dew kimyeelchi küme dungu mew, kom tüfeychi dungu tami eluetew nor rakiduam tami feyentuael. Dew kimnieymi iney tami kimeltuetew. Tukulpange pichiwentrungelu müten ta eymi kimniefimi tati Wirin Chillka ñi küme dungu [ti Ebrew Wirintukun], fey ta adümelaeymew tami kimchengeael ka eluaeymew tami montuluwael tami nieelchi feyentun ta Cristo Jesus mew” (2 Timotew 3:14, 15). Ngüneduamnge tüfachi küla dungu Pablo ñi feypifiel ta Timotew: 1) ñi kimnieel tati Wirin Chillka, 2) ñi kellungeel tañi feyentual chem ñi kimeltulelngeel, ka 3) ñi kimchengerpual tañi montuluwal ñi nieelchi feyentun ta Kristo Jesus mew.\n4. ¿Chem dungu ñi wülkeel Jewba ñi trokiñche kellukeeymu tami kimeltuafiel tami pichikeche? (Inaduamnge ti adentun ellaka mu mülelu.)\n4 Tami kristianongen mu ayükeymi tami yall kam püñeñ ñi kimafiel tati Wirin Chillka, tüfa tati Ebrew ka Griegu Wirintukun. Pu pichikeche kütu kimürpuafuyngün Biblia ñi nütramkaelchi che ka ti rupan dungu. Jewba ñi trokiñche wülkey fillke lifru, papil ka video tati pu chaw ka ñuke ñi kimeltuafiel tañi pu yall kam püñeñ. ¿Feypiafuymi kiñeke ñi mülen eymi tami kewün dungu mu? Longkontukunge: tami yall kam püñeñ duamniey ñi kimafiel ti Biblia tañi weniyeafiel ta Jewba.\nKELLUNGEYMI “TAMI FEYENTUAEL”\n5. ¿Chumngelu kimnieiñ Timotew ñi küme feyentun Jesus ñi Mesiangen?\n5 Re kimeltulayafiyiñ taiñ yall kam püñeñ Biblia ñi nütramkaelchi che ka ti rupan dungu. Timotew kellungey tañi feyentual. “Pichiwentrungelu müten” kimeltulelngey ti Ebrew Wirintukun. Fey rupalu chi tripantu, küme feyenturpuy Jesus ñi Mesiangen. Feymu fente mupiltulu am Timotew, fawtisawi ka eluwi ñi kompañyeafiel ta Pablo ñi amuldungun küdaw mu.\n6. ¿Chumngechi kelluafuymi tami yall kam püñeñ ñi küme feyentual Biblia ñi feypin mu?\n6 ¿Chumngechi kelluafuymi tami yall kam püñeñ ñi fente küme feyentual Timotew reke? Rume duamnieymi tami ñochi duamngeal. Alüñmayafuy tami yall kam püñeñ ñi küme feyentual. Kafey rakiduamlayaymi: “Iñche feyentulelu kay, ¿chumngelu ina feyentunoafulu am tañi yall?”. Kidu müley ñi “küme inaduamafiel kom dungu” tañi küme feyentual Biblia ñi feypin mu (papeltunge 1 Tesalonisense 5:21). Eymi müna kelluafuymi tami yall kam püñeñ ñi küme feyentual, doyelchi may ramtuelmu falinke dungu. Fewla inaduamaiñ kiñe chaw ñi femün.\n7, 8. 1) Kiñe chaw tañi kimeltuafiel ñi ñawe, ¿chumngechi pengelkey ñi ñom duamngen? 2) Eymi kay, ¿chem dungu mu duamkeymi tami ñom duamngeal ñi kimeltuafiel tami yall kam püñeñ?\n7 Thomas ñi ñawe nielu 11 tripantu, kiñeke mu ramtukeeyew: “¿Adkünupey may Jewba tati evolucion, femngechi ñi müleal mongen Mapu mew? ¿Chumngelu konkelaiñ votacion kam kakelu dungu mew taiñ küme elkünutual ti mongen Mapu mu?”, ka kakelu femngechi dungu ramtukey. Feymu Thomas müley ñi ngünewal tañi feypifemnoafiel tañi ñawe chem müley ñi feyentual. Kidu kimniey tüfa: kimelturumefile falin dungu kiñe rupa müten, tañi ñawe newe feyentulayafuy ti rüf dungu, feymu doy kümeafuy ñi pichikentu kimeltulelafiel.\n8 Kom iñchiñ pu kristiano duamnieiñ taiñ ñom duamngeal. Ka Thomas kimniey ñi duamfalngen femngechi chengeal tañi küme kimeltuafiel ñi ñawe (Kolosense 3:12). Thomas kimniey ñi fentreñmayal ka ñi duamfalngeel alün nütramkayafiel tañi ñawe. Kidu müley ñi rakiduamelafiel, fey tañi kelluafiel ñi feyentual Biblia ñi feypin. Thomas nütramkay: “Iñche ka tañi domo ramtuwkeyu: ‘¿Tayu ñawe rüf feyentukey ñi kimeltungeel? ¿Feyentufalngelu trokikefi?’. Ka yafüluwkeyu tayu ngüneduamafiel tüfa, doyelchi may falinke dungu kimeltulelfiliyu. Kümey tayu ñawe ñi ramtuken. Welu chem ramtunofule rume ka feyentufemfule kiñe kimeltun, tüfake ta kuñiwün-ngelu trokiafun”.\nKelluafiel tami yall kam püñeñ ñi küme feyentuafiel Biblia ñi feypin, müley tami ñom duamngeal\n9. ¿Chumngechi kelluafuymi tami yall kam püñeñ tañi feyentual Biblia ñi feypin?\n9 Tati pu chaw ka ñuke ñom duam mu kimeltulelfile tañi yall kam püñeñ, fey tüfa kimürpuayngün “ñi pütrü rupan, ñi alü tuwün, ñi alü konün ka ñi alü püran” tati rüf feyentun (Efesio 3:18). Tami küme kimeltuafiel tami yall kam püñeñ, ngüneduamnge tunte tañi tremkülen ka ti adümuwün ñi nieel. Fey doy feyenturpule, doy eluway ñi kimeltuafiel tañi pu kompañ ka kakelu che chem ñi feyentukeel (1 Pedro 3:15). Kiñe dungu, tami yall kam püñeñ, ¿pengelafuy Biblia mu ñi chumleketun pu layelu? ¿Feyentufalngelu trokikefi ñi feypin ti Biblia? * (Inaduamnge ti kimal dungu.) Longkontukunge: kelluafiel tami yall kam püñeñ ñi küme feyentuafiel Biblia ñi feypin, müley tami ñom duamngeal. Tüfa küdawngeafuy, welu ngünamkalayaymi (Deuteronomio 6:6, 7).\n10. Kelluafiel tami yall kam püñeñ, ¿ka chem müna falin-ngey?\n10 Welu tami kelluafiel tami yall kam püñeñ ñi küme feyentual, müna falin-ngey tami inayentufalngeal. Stephanie niey küla domo püñeñ, kidu feypi: “Petu pichikalu tañi pu püñeñ, ka fantepu mu ramtuwken: ‘¿Küme feyentuken iñche chem ñi kimeltulelkefiel tañi pu püñeñ Jewba mu, kidu tañi mülen, ñi piwkeyen ka ñi femken nor dungu? ¿Kimfalngey kidu engün mew iñche tañi piwkeyefiel ta Jewba?’. Iñche küme feyentunofuli, üngümlayafun tañi pu püñeñ ñi küme feyentual”.\n“ADÜMELAEYMEW TAMI KIMCHENGEAEL [...] TAMI MONTULUWAL”\n11, 12. ¿Chem chumkey tati kimchengelu? Ka ¿chumngelu kimnieiñ pu wechekeche kütu ñi kimchengerpual?\n11 Ngüneduampeiñ Timotew ñi kimniefiel ti Wirin Chillka ka ñi küme feyentukeel. Welu Pablo feypilu tati Wirin Chillka ñi adümelafiel ta Timotew tañi kimchengeal ñi montuluwal, fey ¿chem küpa pengeli?\n12 Ti lifru Perspicacia, volumen 2, pengeli Biblia ñi feypin tati kimchengelu ñi chumken mew: “Küme inakey ti kimün ka adümuwün ñi küme elkünutuafiel küdawün-ngechi dungu, montuluwal kuñiwün-ngechi dungu mu, diturpual ñi ayünieel ka ngülamtuafiel ta kakelu ñi ka femngechi femal. Tati kimchengelu wedwedngelay”. Biblia feypi tati pu wechekeche eluwkey ñi wedwedkiyawal (Proverbios 22:15). Feymu pu tremchengelu wedwedkiyawkenolu am, feypingeafuy ñi kimchengen. Welu tati rüf kimchengelu yamniekefi ta Jewba ka eluwkey ñi allkütuafiel, ka pu wechekeche kütu femürpuafuyngün tüfa. Biblia feypi: “Tami kimchengeal, wünelu müley tami yamnieafiel ta Jewba. Kom tati pu inaniefilu ñi ngülam pengelkeyngün ñi kim ngüneduamün. Kidu rumel mu püramyeniengeay” (Salmo 111:10).\n13. Pu wechekeche, ¿chumngechi pengelafuyngün ñi kimchengen?\n13 Pu wechekeche kimchengelu ‘müchayke kaletukelay ñi rakiduam ka yengekelay engün’ ngüchaltukuelumu tañi wedake illutukeel kam kakelu weche (Efesio 4:14). Doy may “kimniey tañi ngüneduamafiel [...] chem dungu ñi kümen kam ñi kümenon” (Ebrew 5:14). Feymu küme dullikeyngün ñi chumal penoelumu rume tañi chaw, ñuke kam kangelu tremche (Filipense 2:12). Duamfalngey ñi femngechi kimchengeal tañi montuluwal. Biblia feypi: “Ka femngechi, tami kimchengen kümelkakeeymu. Kimchengelmi, küme felen nieaymi küpalechi antü mu, ka tami maneluwün müntuñmangelayaymi” (Proverbios 24:14). Eymi kay, ¿chumngechi kelluafuymi tami yall kam püñeñ ñi kimchengerpual? Müley tami küme kimeltuafiel chem rakiduamkeymi ñi kümen kam kümenon, tüfa müna falin-ngey. Feymu tami feypin ka femün mu pengelnge tami eluwken ñi inayal Biblia tañi ngülam tami mongen mu (Romanu 2:21-23).\n¿Chumngelu fente falin-ngey tami rumel kellukefiel tami yall kam püñeñ? (Inaduamnge parrafo 14-18).\n14, 15. 1) Kiñe weche küpa fawtisawle, ¿chem müley ñi rakiduamal? 2) Eymi kay, ¿chumngechi kelluafuymi tami yall kam püñeñ ñi rakiduamal chumngechi kümelkayaeyew Chaw Dios ñi ngülam?\n14 Welu re feypilayafimi tami yall kam püñeñ chem ñi kümen ka kümenon. Doy may kelluafimi ñi küme rakiduamal kiñeke ramtun mu, tüfa ta kiñeke: “¿Chumngelu Biblia ñi ngülam eluñmakelaeiñmew femal ayüfalngechi dungu trokifalngelu? ¿Chumngelu maneluwafuymi Biblia ñi ngülam tami rumel kümelkayaetew?” (Isaías 48:17, 18).\n15 Tami yall kam püñeñ küpa fawtisawle, kelluafimi ñi rakiduamal chem müley ñi femal dew fawtisawle wüla. ¿Chumngentukefi tüfa? ¿Kimniey chem kümeke dungu lloway ka chem küdawün-ngechi dungu mu rupayay? Tati kümeke dungu, ¿chumngelu doy fali tati küdawün-ngechi dungu mu? (Marku 10:29, 30.) Müna falin-ngey ti weche ñi ngüneduamal tüfa petu ñi fawtisawnon. Kelluafimi ñi rakiduamal chumngechi kümelkayaeyew tañi allkütufiel ta Jewba, ka chumngechi wedalkayaeyew tañi allkütunofiel. Fey doy maneluwafuy Biblia ñi ngülam tañi rumel kümelkayaetew (Deuteronomio 30:19, 20).\nEPU RUME RAKIDUAMÜRPUAFUY KIÑE WECHE FAWTISAWKÜLELU\n16. Tami yall kam püñeñ epu rume rakiduamürpule dew rupalu tañi fawtisawün, ¿chem chumafuymi?\n16 Tami yall kam püñeñ epu rume rakiduamürpule ñi feyentukeel mu dew rupalu tañi fawtisawün, ¿chumngechi kelluafimi? Kidu ayürpuafuy chi tüfachi Mapu mew müleyechi dungu. Kam newe maneluwlayafuy chi ñi rüf kümelkayaetew Biblia tañi ngülam (Salmo 73:1-3, 12, 13). Rupale tüfa, tami chumün mu tami yall kam püñeñ amuleafuy tañi poyeafiel ta Jewba kam püntüwafuy. Feymu illkutukefilnge feychi dungu mu, pichikale kam wechengele rume. Welu may pengelelfinge tami piwkeyefiel ka küpa kellufiel.\n17, 18. Tami yall kam püñeñ epu rume rakiduamle ti rüf dungu mu, ¿chumngechi kelluafuymi?\n17 Kiñe weche fawtisawkülelu wülkünuy ñi mongen Jewba mu, fey feypikünufi ñi piwkeyeafiel ka poyeafiel chem dungu mu rume (papeltunge Marku 12:30). Jewba müna falintukefi ñi feypikünuel tati wülkünulu ñi mongen, ka kiduke iñchiñ ka müley taiñ falintuafiel (Eclesiastés 5:4, 5). Feymu, piwkeyen mu ka puwchi antü mew, kelluafimi tami yall kam püñeñ ñi rakiduamtukuafiel fente ñi falin-ngen tañi wülkünuel ñi mongen Jewba mu ka tañi fawtisawün, ka rakiduamelafimi tunte tañi kümelkayaetew tüfa. Welu wüne chillkatuaymi tati fillke papil ñi entuel Jewba ñi trokiñche tañi kelluafiel pu chaw ka ñuke.\n18 Tami yall kam püñeñ epu rume rakiduamle, rakiduamfemlayaymi kidu ñi famentufiel Jewba ñi rüf dungu, doy may eluwnge tami ngüneduamal chem ñi rüf rupameken. Kakelu weche ngüchaltukukeeyew chi kam kidulelu trokiwkey chi. Kafey rakiduamkey chi ñi müte küme küdawülkenofiel ta Jewba kakelu wechekeche reke. Rupale tüfa, pengel-layay ti weche ñi chaftukefiel tami feyentukeel Biblia mu, welu may pengelay ñi rupameken küdawün-ngechi dungu mu. Kom tüfachi ngülam müley ti lifru Los jóvenes preguntan, volumen 1, ti doy kimngeam pingechi dungu “Los padres preguntan” feypilelu. Tüfa ka wülkey kakelu ngülam tami kelluafiel tami yall kam püñeñ epu rume rakiduamle ti rüf dungu mu.\n19. ¿Chumngechi kelluafuymi tami yall kam püñeñ ñi kimchengerpual tañi montuluwal?\n19 Eymün, pu chaw ka ñuke, müley tamün kimeltuafiel tamün yall kam püñeñ ñi “poyeafiel ta Ñidol”, tüfa kiñe fütra küdaw ayüfalngelu (Efesio 6:4). Chumngechi ngüneduampeiñ, tami femal tüfa müley tami kimeltuafiel engün Biblia ñi feypin ka kelluafiel tañi küme feyentual. Fey fente küme feyentule tami yall kam püñeñ, küpa wülkünuay ñi mongen Jewba mu ka eluway ñi küme küdawülafiel. Feymu yafüluwnge llemay tami kelluafiel. Tüfa, tati Biblia ka Jewba ñi newen kelluafi tami yall kam püñeñ ñi kimchengerpual tañi montuluwal.\n^ parr. 9 Tati kellu ñi chillkatual “Tati Biblia ñi rüf kimeltukeel” pingelu, kelluafuy pu chaw, ñuke ka pu wechekeche ñi küme adümafiel Biblia ñi kimeltun ka kimal chumngechi kimeltulelafiel ta kakelu. Fentren kewün dungu mew müley jw.org mu. Amunge ta BIBLIA ÑI KIMELTUKEEL > FILLKE KELLUN TAMI CHILLKATUAL TI BIBLIA.\nTati rüf kimchengelu yamniekefi ta Jewba ka küpa allkütukefi. Feymu eluwkey ñi küme dullial tañi chumal, femngechi tañi ayüwülafiel ta Jewba. Tati pu wechekeche kütu kimchengerpuafuy.


Ngünechen ñi Küme Dungu Romanu 5\n1 Feymew llemay, tati mupiltun mew yafkafe reke felewetulaiñ iñchiñ, fey nietuiñ kümelkawün Ngünechen iñchiñ, taiñ Ñidol Jesucristo ñi duam. 2 Fey Cristo ñi duam, rüf feley taiñ llowael Ngünechen ñi fürenechen tati mupiltun mew, feymew ka ayüwkülen maneluwküleiñ taiñ koneltuael Ngünechen tañi fütra pepiluwün mew. 3 Fey tüfachi dungu mew, ayüwkeiñ tunte kutrankawliyiñ rume, kimnielu am iñchiñ tati kutrankawün ñi duam taiñ nieael ngenoafeluwün. 4 Fey tüfachi ngenoafeluwün elukeeiñmew taiñ doy nor mongenngeael, fey taiñ nor mongenngen mew, nietukeiñ maneluwün. 5 Fey tüfachi maneluwün ta yafülkeeiñmew taiñ piwke mew, Ngünechen am rume piwkeyeetew iñchiñ taiñ eluetew mew tati Lif Küme Püllü.\n6 Iñchiñ chem pepiluwnolu rume taiñ montuluwael, Cristo fente küme llegpay ñi layael tati pu wesake mongenngelu mew. 7 Iney rume eluwlayafuy ñi layael ñi montulafiel kangelu che, tunte nor mongen chengeafuy rume. 8 Welu kimfali Ngünechen taiñ piwkeyenieetew, feychi petu yafkafengelu ta iñchiñ, Cristo lay iñchiñ taiñ duam.\n9 Fey tüfa dew yafkafe reke felewetulaiñ iñchiñ Cristo tañi lan mew, doyelchi may montulngeaiñ kisu ñi duam, akule ñi fütra kutrankangeael ta che. 10 Fey Ngünechen, petu taiñ kayñeyetuniefiel, wiñoduamatueiñmew taiñ kümelkawtuael kisu iñchiñ, kisu ñi Fotüm tañi lan mew. Ka ñi wiñomongetun mew iñchiñ feley taiñ wiñomongetuael fey taiñ rumel mongeletuael. 11 Fey tüfachi dungu am feyngelu, ka femngechi feley taiñ ayüwküleael ta Ngünechen mew Ñidol Jesucristo ñi duam, fey Cristo mew am iñchiñ kümelkawtulu ta Ngünechen iñchiñ.\n12 Femngechi llemay, kiñe wentru mew müten müley ta yafkan mapu mew ka femngechi müley ta lan dungu. Fey tati lan dungu müley itrokom che mew, itrokom che yafkafengelu am. 13 Petu tañi mülenon Moyse ñi ley dungu, mülewiyekey ta yafkan ta tüfachi mapu mew, welu mülenoyüm ta ley dungu, kondenaley pingekelay ta che. 14 Fey tati lan dungu mülelu yafkan ñi duam llituy feychi mongelelu ta Adan ka femngechi amuley tüfachi lan dungu feychi mongelelu ta Moyse. Itrokom che layey yafkan ñi duam tunte müngeltulafuy engün Ngünechen ñi werküelchi dungu chumngechi ñi femel ta Adan, welu kangelu Adan felefuy ñi küpayael.\n15 Fey Adan tañi yafkan trürlay Ngünechen taiñ wülelchi fürenechen mew. Rüfngey ta Adan ñi yafkan ñi duam rume fentren che layey, welu doyelchi may kümey ka afmatufali Ngünechen ñi fürenechen ñi elungeel ta itrokom che Jesucristo mew. 16 Kiñe wentru tañi yafkan trürlay Ngünechen tañi fürenechen mew. Kiñe yafkan mew müten feley tañi kondenangeael itrokom che, welu Ngünechen ñi fürenechen mew tati pu wentru, tunte niefuy fentren yafkan, welu fewla ngewetulay yafkafe ñi pingeael. 17 Fey Adan ñi yafkan mew, feyti lan dungu ngüneniefi itrokom che. Fey femle, doyelchi may, Jesus ñi duam Ngünechen wiñoduamatueiñmew, ka femngechi femkünueiñmew taiñ longkoletuael reke tati rumel mongen mew.\n18 Feymew llemay chumngechi ta Adan tañi yafkan mew feley kom che ñi kondenangeael, ka femngechi ta Jesucristo ñi lan mew itrokom che feley ñi lifrengetuael ta yafkan mew, fey famngechi tañi nieael rumel mongen. 19 Tüfa feypin ürke, kiñe wentru Adan tañi müngeltunon mew, fentren che yafkafengetuy, welu ka femngechi, kiñe wentru Jesucristo tañi müngeltun mew, fentren che ta lifrengetuy ta yafkan mew.\n20 Tati ley dungu ta wülngey tañi küme kimngeael ta yafkan. Welu küme kimngelu ñi mülen ta yafkan, Ngünechen ñi fürenechen doy kimfali. 21 Fey chumngechi tati yafkan amuley ñi pepiluwün ñi küpalafiel tati lan dungu, ka femngechi Ngünechen ñi piwkeyechen doy pepiluwi taiñ montulaetew ta yafkan mew ka taiñ eluaetew ta rumel mongen taiñ Ñidol Jesucristo mew.


“Maneluwnge Jewba mu ka kümeke dungu femnge” (Salmo 37:3) | Ñi chillkatungeal\n“Maneluwnge Jewba mu ka kümeke dungu femnge”\nElungeymi kidutu dullial tami chumal, falintufinge\n¿Chumngelu fente falin-ngey taiñ ñom chengeal?\nÑom chengeaiñ küdawngefule rume\nPepikafinge tati pu doy wechengelu\nTi Werken (ñi chillkatungeal) | Enero 2017\nPAPELTUAFUYMI acholi aucano batak (simalungun) batako karo batako toba baulé biak bislama cakchiquel occidental camboyano chin haka chokue chol chopi chuabo criollo de las seychelles criollo mauriciano dehu endáu español francés garífuna groenlandés hmong (blanco) iban inglés italiano javanés kayin sgaw kazajo kikongo kimbundu kisi krío lao lhukonzo lomue macua maltés mam mapudungun mazateco de Huautla mixe mizo navajo ngäbere (o guaymí) nias niueano nyaneka nyungwe náhuatl de guerrero náhuatl de la huasteca náhuatl del centro náhuatl del norte de puebla pidgin camerunés portugués quechua ancashino quechua ayacuchano quechua cuzqueño quichua de Chimborazo quichua de Imbabura romaní de Macedonia (alfabeto cirílico) romaní de macedonia romaní del sur de Grecia runyankore saramacano sena sundanés tahitiano tlapaneco tojolabal totonaco tseltal uigur (alfabeto cirílico) umbundú urdu wallisiano wayuunaiki xitshwa ñemba\n“Maneluwnge Jewba mu ka kümeke dungu femnge [...] ka nor piwke mu miyawnge” (SALMO 37:3).\nÜLKANTUN: 133 KA 63\nTAÑI MANELUWÜN JEWBA MEW, ¿CHEM KIMELTUAFEIÑMU . . .\nkakelu che nor piwkeyefilu ta Jewba?\n1. Jewba dewmafilu tati pu che, ¿chem fillke adümuwün eluyefi?\nCHAW JEWBA dewmafilu tati pu che eluyefi fillke adümuwün. Elueiñmu taiñ ngüneduamal, tüfa kellukeeiñmew taiñ norümafiel ti wedake dungu ka pepikawküleal küpalechi antü mu (Proverbios 2:11). Kafey elueiñmu pepiluwün, femngechi taiñ femürpual taiñ pepikanieel ka diturpual taiñ ayükeel (Filipense 2:13). Kafey elueiñmu taiñ rakiduamal femngechi taiñ ngüneduamal chem ñi kümen ka chem ñi kümenon. Tüfa kellukeeiñmew taiñ kulpanoal ka küme elkünutual taiñ welulkan (Romanu 2:15).\n2. Jewba, ¿chumngechi ayükey taiñ yenieafiel ti fillke adümuwün?\n2 Jewba ayükey taiñ küme yenieafiel tüfachi adümuwün. ¿Chumngelu (chemu)? Kidu am piwkeyekeeiñmu ka kimniey küme adümuwliyiñ taiñ eluetewchi dungu, ayüwküleaiñ. Kiñe dungu, Ebrew Wirintukun mu ngülamtukeeiñmu, küme rakiduamnieliyiñ taiñ femal, fey küme tripayay taiñ dungu, ka feypiley “kom dungu tami femal tami kuwü mu, femnge kom tami newen mu” (Eclesiastés 9:10; Proverbios 21:5). Ka tati Griego Wirintukun feypi: “Pepi femliyiñ kümeke dungu, femaiñ ta itrokom che mew”, kafey “kake kiñeke feley tañi piwkeyeafiel ta kakelu che chumngechi feley tati pepil ñi llowel” (Galata 6:10; 1 Pedro 4:10). Feley, Jewba ayükey taiñ kümelkayafiel kakelu pu che ka taiñ kümelkawal iñchiñ taiñ femken mu.\n3. ¿Chem dungu mu pepil-layafuiñ?\n3 Jewba ayükey taiñ femal kümeke dungu taiñ adümuwün mu, welu ka kimniey taiñ pepilnoel itrokom dungu. Kiñeke dungu, pepi apümkalafiyiñ ti kulpan ka tati lan (1 Reyes 8:46). Kafey pepi ngünenielafiyiñ kakelu che ñi femken, itrokom che elungelu am ñi kidutu dullial (ngümintol). Ka fentren kimün ka adümuwküleliyiñ rume, turpu trürümuwlayafuiñ taiñ Chaw Jewba mu (Isaías 55:9).\nRupan mu wedake dungu, “maneluwnge Jewba mu ka kümeke dungu femnge”.\n4. ¿Chem inaduamaiñ tüfachi chillkatun mu?\n4 Müley taiñ eluwküleal ñi ngüyulaetew ta Jewba, ka maneluwal taiñ kelluaetew ka kidu ñi femal chem taiñ pepilnoel. Welu Jewba ayükey taiñ rakiduamal chem chumafuiñ taiñ norümafiel ti wedake dungu ka ñi kelluafiel kakelu che. Biblia feypi: “Maneluwnge Jewba mu ka kümeke dungu femnge; mülenagnge tüfachi mapu mu ka nor piwke mu miyawnge” (Salmo 37:3). Müley taiñ maneluwal Jewba mu, welu ka femal kümeke dungu. Kafey duamfalngey “nor piwke mu” taiñ miyawal. ¿Chumngechi? Inaduamaiñ ñi rupan Noe, David, ka kakelu che maneluwkülefulu Jewba mu. Ngüneduamaiñ ñi pepi femkenon kiñeke dungu, welu eluwkefuyngün ñi femal tañi pepilnieel engün.\nWALLMAELIYIÑMU WEDAKE DUNGU\n5. Noe ñi antü mu, ¿chumkefuy tati pu che? Ka ¿chum duamnagkefuy Noe?\n5 Noe ñi antü mu, kom püle pengefuy “ñi rume wesalkamekeken” tati pu che ka ñi femken pekan kudumuwün (Génesis 6:4, 9-13). Noe kimi Jewba ñi apümafiel feychi wedake che, welu rume weda duamkülepelafuy tati pu che ñi femün mu. Feychi dungu mu, Noe ngüneduami ñi mülen kiñeke dungu ñi pepi femkenon, welu ka mülefuy kakelu dungu ñi pepi femafel.\nKayñetungelmi amuldungun mew. (Pefinge parrafo 6-9).\n6, 7. 1) Noe, ¿chem dungu pepi femkelafuy? 2) Taiñ rupan, ¿chumngechi trürümfalngeafuy Noe ñi rupan mu?\n6 Noe ñi pepi femkenon: nor piwke mu, Noe eluwi ñi amuldungual Jewba tañi ngüfetun dungu, welu dikümtukulayafuy tati pu che ñi allkütuñmayaetew. Kafey pepi aporialafi ta Jewba ñi pürüm küpalafiel ti Fütra Mangin Ko. Noe mülefuy ñi maneluwal Jewba mew ñi femal tañi feypikünuel ñi apümkayafiel ti wedake che ti medin antü mew (Génesis 6:17).\n7 Taiñ antü mu, kom püle tati pu che wedalkamekey, ka kimnieiñ Jewba ñi feypikünuel tañi apümkayafiel (1 Juan 2:17). Welu iñchiñ dikümtukulayafuiñ tati pu che ñi llowal tati “küme kimelün dungu” küpalu Chaw Ngünechen ñi Ngünenien mu. Kafey chem no rume femlayafuiñ ñi doy pürüm akual ti “rume fütra kutrankawün” (Matew 24:14, 21). Noe reke, mupiltuleaiñ ka maneluwküleaiñ Jewba mu ñi pürüm apümafiel wedake dungu (Salmo 37:10, 11). Kimnieiñ Jewba ñi apümkayafiel ti wedake che puwle ti antü mu (Habacuc 2:3).\nNoe reke, mupiltuleaiñ ka maneluwküleaiñ Jewba mu ñi pürüm apümafiel wedake dungu\n8. Noe, ¿chem eluwi ñi femal? (Inaduamnge ti adentun pagina 3 mu.)\n8 Noe ñi pepi femün: Noe afeluwlay ñi pepilnoelchi dungu mu, welu may eluwi ñi femal tañi pepilnieel. Nor piwke mu amuldunguy Jewba tañi ngüfetun dungu (2 Pedro 2:5). Tüfachi küdaw kellueyew ñi yafültukuafiel tañi mupiltun. Kafey, dewmay ti fütra wampo ruka Jewba ñi feypiel mu (papeltunge Ebrew 11:7).\n9. ¿Chumngechi inayentuafuiñ ta Noe?\n9 Noe reke, fente küdawküleiñ “Ñidol ñi dungu mew” (1 Korintio 15:58). Kelluafuiñ ñi dewmangeal ka küme elkünungetual tati Trawünwe Ruka ka Fütrake Trawünwe Ruka, küdawafuiñ taiñ fütrake trawün mu, ti ngünenieelchi ruka mu kam kiñe ruka mu chew rulpadungungekem. Welu doy falin-ngey taiñ küdawküleal amuldungun mu, tüfa kellukeeiñmu taiñ doy maneluwal ti küpalechi antü mu. Kiñe lamngen manelfalngelu feypi: “Amuldungufiel kakelu che ti kümeke dungu ñi küpalal Chaw Ngünechen ñi Ngünenien mu, ngüneduamafuymi tami allkütukeetewchi che ñi nienon chem maneluwün no rume ka rumel mülealu tañi wedake dungu trokikeyngün”. Kidu reke, iñchiñ maneluwkeiñ, ka amuldunguliyiñ tati pu che tüfachi maneluwün, fey doy yafüluwkeiñ. ¡Tüfachi maneluwün kellukeeiñmu taiñ amuleal ti kuden mew reke taiñ llowal afnoachi mongen! (1 Korintio 9:24.)\n10. Feypinge David ñi femün.\n10 Ti longko ülmen David manelfalngefuy ka Jewba müna piwkeyeeyew (Hecho 13:22). Welu David weda kulpay, kudumfi ta Batseba. Doyeli ñi femün küpa ellkalu tañi kulpan, weychan mu lamngümfalfi ta Uria, Batseba tañi wentru. David werküy kiñe karta feypilu chumngechi ñi langümngeal, ¡Uria ñi kuwü mu werküfi! (2 Samuel 11:1-21.) Welu rupalu chi antü mu, David ñi kulpan kimngerpuy (Marku 4:22). Rupalu tüfa, ¿chumi David?\nTami kulpan kuyfi mu. (Pefinge parrafo 11-14).\n11, 12. 1) Dew kulpalu David, ¿chem pepi femlay? 2) Wiñorakiduamtuliyiñ, ¿chumay Chaw Jewba?\n11 David ñi pepi femkenon: David pepi küme elkünutulay tañi weda femün. Fey tañi kulpan ñi duam mu, kom tañi mongen fill wedake dungu mu rupay (2 Samuel 12:10-12, 14). Feymu David duamniefuy ñi mupiltual Jewba mew, tañi wiñorakiduamtun mu kidu wiñoduamatuafeyew ka kelluafeyew tañi newentuleal ti wedake dungu ñi küpalaetew tañi weda femün.\n12 Taiñ kulpafengen mu, kom welulkawkeiñ. Welu kiñeke mu fütra welulkawafuiñ ka pepi küme elkünutulayafuiñ taiñ weda femün. Kafey wedake dungu rupayafuiñ taiñ kulpan mu (Galata 6:7). Chaw Ngünechen feypikünuy, wiñorakiduamtuliyiñ, kidu kelluaeiñmew kontupaeliyiñmu wedake dungu taiñ kulpan mu, feymu maneluwaiñ kidu mew. Biblia feypi: “‘Küpamün may, ka kümelkawtuaiñ’, pi Jewba. ‘Tamün kulpan wilüf kelülefule rume, ligkünungetuay tati pire reke; fente kelülele rume kiñe añiltungeelchi pañu reke, kal ufisa reke elkünungetuay. Eymün küme eluwkülelmün ka allkütulmün, fey iyaymün tati kümeke dungu ñi wülkeel tüfachi Mapu’” (Isaías 1:18, 19; papeltunge Hecho 3:19).\n13. David, ¿chumngechi kümelkawtuy Jewba engu?\n13 David ñi pepi femün: David ayüy ñi kümelkawtual Chaw Jewba engu. ¿Chumngechi femi tüfa? Eluñmafi ñi kelluaetew. Llowi ñi norümaetew Natan, Jewba tañi pelon wentru (2 Samuel 12:13). Kafey David ngillatufi ta Jewba ka entudunguy ñi kulpan, femngechi pengeli ñi küpa tutewküleal Jewba engu (Salmo 51:1-17). David eluwlay ñi rume weda duamelaetew tañi kulpan, welu may kümeke kimeltun nentuy tañi femün mu. Turpu wiño kulpalay feychi dungu mew. Rupachi tripantu lay, ka Jewba rakiduamnieeyew ñi manelfalngen mu (Ebrew 11:32-34).\n14. David ñi rupan, ¿chem kimeltuafeiñmu?\n14 David ñi rupan, ¿chem kimeltuafeiñmu? Weda kulpaliyiñ, müley taiñ wiñorakiduamtual rüf piwke mu, fey entudungual taiñ kulpan Jewba mew ka ngillatuafiel taiñ wiñoduamatuaetew (1 Juan 1:9). Kafey müley taiñ dungulelafiel pu longkolelu, kidu engün kelluafeiñmu taiñ kümelkawtual Chaw Jewba engu (papeltunge Santiaw 5:14-16). Eluwliyiñ Jewba taiñ kelluaetew, fey pengelaiñ taiñ maneluwken ñi wiñoduamatuaetew mu. Ka müley taiñ entual kümeke kimeltun taiñ rupan mu, ka fentekünulayaiñ taiñ poyefiel ta Jewba maneluwün mu (Ebrew 12:12, 13).\nKAKELU DUNGU MU\nKutrankülelmi. (Pefinge parrafo 15).\n15. Ana ñi rupan, ¿chem kimeltuafeiñmu?\n15 Rakiduamniepelafimi kakelu manelfalngechi che mülelu Biblia mu, ka maneluwkefulu Jewba mu petu ñi femken tañi pepilnieel wedake dungu mu. Kiñe tüfa ta Ana, kidu pepi niepüñeñlafuy. Kidu pepi küme elkünulafi tüfachi dungu. Welu maneluwi Jewba mu ñi yafültukuaetew. Feymu fentekünulay ñi poyefiel ta Jewba ñi fütra tolto ruka mu, ka ngillatun mu feypifi ñi chum duamkülen tañi piwke (1 Samuel 1:9-11). ¡Müna inayentufali! Kutranküleliyiñ kam rupamekeliyiñ chem ngünefalnochi dungu rume, Jewba mew elkünuaiñ taiñ weda dungu ka maneluwaiñ taiñ kelluaetew (1 Pedro 5:6, 7). Ka eluwaiñ taiñ kelluaetew ti trawün kam kangelu dungu ñi wülkeel Jewba ñi adkünuelchi trokiñche (Ebrew 10:24, 25).\nKiñe yall püntütripale Jewba mu. (Pefinge parrafo 16).\n16. Samuel ñi rupan, ¿chumngechi kelluafeyew tati pu chaw?\n16 Ti pelon wentru Samuel ñi rupan kelluafuy tati pu chaw nielu yall püntütripalelu Jewba mu. Samuel dikümtukulafi tañi tremkülechi pu fotüm ñi nor piwkeyeafiel ta Jewba (1 Samuel 8:1-3). Samuel Jewba mu elkünuy ñi dungu. Welu kidu yafüluwi ñi fülmawküleal Chaw Ngünechen mu ka ñi ayüwülafiel (Proverbios 27:11). Famülke mu, fentren chaw trawünche mu ka femngechi rupakeyngün. Maneluwkeyngün Jewba mu tañi llowafiel kom pu wiñorakiduamtulu ñi kulpan mu, tati chaw reke llowfilu ñi fotüm Jesus ñi nütram mu (Luka 15:20). Welu tati pu chaw eluwkeyngün ñi fülmawküleal Jewba mu, ka maneluwküleyngün tañi kümeke femün ñi kelluafiel tañi pu yall ñi wiñotual Jewba mew.\nFillalelmi. (Pefinge parrafo 17).\n17. Tati pofre lantu domo ñi rupan, ¿chumngechi yafültukuafeiñmu?\n17 Ka inayentufali tati pofre lantu domo Jesus ñi antü mew (papeltunge Luka 21:1-4). Kidu pepi norümlafi ti wedake dungu ñi femngekeel tati ngillatuwe ruka mu ka tañi fillalen (Matew 21:12, 13). Welu tañi maneluwkülen Jewba mu, kelluntukufi ti rüfngechi religion. Wülchefengefuy, ka eluy kom tañi nieel, “epu pichike kofre moneda”. Tüfachi küme domo pengeli ñi maneluwün Jewba mew kom piwke mu. Kidu kimniefuy Jewba ñi eluaetew tañi duamnieel doyümniefilu kay tañi dungu. Kafey iñchiñ doyümfiliyiñ Ngünechen ñi Ngünenien, fey eluaeiñmu taiñ duamtunieel (Matew 6:33).\n18. Feypinge ñi rupan kiñe peñi küme femlu.\n18 Famülke mu, fentren pu peñi ka lamngen eluwkeyngün ñi femal tañi pepilnieel, femngechi pengelkeyngün ñi maneluwken Jewba mu. Inaduamaiñ ñi rupan kiñe peñi yem Malcolm pingelu, puwi ñi nor piwkeyefiel ta Jewba ñi lan mu 2015 tripantu mew. Kom feychi tripantu ñi poyekefiel ta Jewba tañi domo engu, rupayngu kümeke dungu ka wedake dungu mu. Kidu feypi: “Kiñeke mu kimkelaiñ chem ñi rupayal taiñ mongen mu, ka kutrankawngeafuy ti mongen. Welu Jewba kümelkakefi tañi pu manelnieetew”. Feymu ¿chem ngülamtun elkünuy Malcolm? “Ngillatufinge ta Jewba tami kelluaetew femal kom tami pepilnieel ñi küdaw mu. Eluwkülenge tami pepilnieel ka longkontukunielayaymi tami pepilnoel”. * (Inaduamnge ti kimal dungu nagaltu mülelu.)\n19. 1) ¿Chumngelu rume kümey ti texto ñi dullingeel 2017 tripantu mu? 2) Ti texto 2017 tripantu mu, ¿chumngechi inayafimi tami mongen mu?\n19 Tüfachi Mapu amuley “tañi doy wesalkalen”, feymu afmatulayaiñ doy fütra wedake dungu rupale (2 Timotew 3:1, 13). Feymu müna falin-ngey taiñ rume weda duamelnoaetew ti rupamekeelchi wedake dungu. Doy may, maneluwaiñ Jewba mu ka eluwküleaiñ ñi femal taiñ pepilnieel. Feymu llemay, rume kümey ti texto ñi dullingeel 2017 tripantu mu: ¡“Maneluwnge Jewba mu ka kümeke dungu femnge”! (Salmo 37:3.)\nTi texto 2017 tripantu mu: “Maneluwnge Jewba mu ka kümeke dungu femnge” (Salmo 37:3).\n^ parr. 18 Inaduamnge La Atalaya, 15 octubre, 2013, pagina 17-20.\nTI WERKEN (ÑI CHILLKATUNGEAL) Enero 2017